Emgann Culloden - Wikipedia\nTamm eus Dispac'h jakobat 1745\n16 a viz Ebrel 1746\nCulloden e-kichen Inbhir Nis\ntrec'h gouarnamant ar Rouantelezh-Unanet\n8 000 Jakobidi\nDug Cumberland Charles Edward Stuart\nEmgann Culloden (Gouezeleg Skos : Blàr Chùil Lodair) e voe emgann diwezhañ an dispac'h jakobat e 1745-1746. D'ar 16 a viz Ebrel 1746 e c'hoarvezas etre lu Charles Edward Stuart ("Bonnie Prince Charlie" evit Skosiz) ha hini William Augustus, Dug Cumberland e-kichen Inbhir Nis.\nTrec'h an Hannoverien a harzas da vat al lusk jakobat e Bro-Skos, ha paouez a reas Charles Stuart da glask adlakaat lignez ar Stuarted e penn Breizh-Veur e-lec'h hini Hannover.\nLu Charles Stuart a voe dreist-holl uheldiriaded skos (Highlanders), izeldiriaded skos (Lowlanders) hag un nebeud Saozon. Skoazellet e voent gant Bro-C'hall ha rejimantoù iwerzhonat, a stourmas ganto.\nE lu ar gouarnamant e oa Saozon dreist-holl, gant un nebeud Skosiz memestra, tud eus Ulaidh hag Alamaned hag Aostrianed.\nGwadek e voe an emgann : fardañ war lu ar gouarnamant a reas an Highlanders, met buan e voent trec'het, pa ne badas emgann Culloden nemet un eurvezh hanter.\nEtre 1 500 ha 2 000 Jakobad a voe lazhet pe c'hloazet er gad verr-se, pa ne voe kolloù ar gouarnamant nemet 50 den lazhet ha 259 gloaziad. "The Butcher" ("ar C'higer") e voe lesanv Cumberland goude kad Culloden.\nDivizet e voe gant ar gouarnamant gwanañ sevenadur gouezelek Bro-Skos dre lezennoù kalet a-enep ar mod da vevañ hag a-enep reizhiad ar c'hlanoù.\n1 Dibun kad Culloden\n1.1 Ar c'hemperzh\n1.2 War an dachenn-emgann\n1.2.1 An armeadoù\n1.2.2 An emgann\n2 Goude Culloden\n2.1 Bonnie Prince Charlie\n2.2 An dialgerc'hioù\nDibun kad Culloden[kemmañ | kemmañ ar vammenn]\nAr c'hemperzh[kemmañ | kemmañ ar vammenn]\nE 1744 he devoa Bro-C'hall klasket aloubiñ Bro-Saoz gant ul luad 10 000 den bodet e porzh Dukark ; Charles Edward Stuart a glaskas tennañ splet eus ar gwezhiad evit kemer ar galloud. E miz Meurzh avat e voe stlabezet al lestraz gant korventennoù kent sevel an eorioù. Dilezet e voe ar raktres neuze.\nKompren a reas Charles Edward Stuart e ranke bodañ ar Jakobidi tro-dro dezhañ war tir Bro-Skos end-eeun. Daou lestr a fredas, an Doutelle hag an Elizabeth, ha kuitaat Naoned war-du Bro-Skos. Rediet e voe an Elizabeth da zistreiñ war e c'hiz goude ur c'hrogad gant ul lestr-brezel saoz, hogen tec'hel kuit a reas an Doutelle ha d'an 2 viz Eost 1745 e tilestras ar priñs war Enez Èirisgeigh e Na h-Eileanan Siar.\nYen e voe an degemer : daou benn eus klanoù skos a nac'has mont d'e heul, unan anezho a gasas keloù d'ar Gouarnamant. Pa alias un trede penn "Kit d'ar gêr" e respontas Charles Edward Stuart "Ar pezh emaon oc'h ober", ha kuit war-du Moidart.\nNec'het e voe ar Jakobidi gant kentodenn o friñs, met 700 ezel eus klan Cameron ha 500 eus klan MacDonald a oa e-kichen ar priñs e Glenfinnan pa savas ar banniel roueel ha pa vonnas e dad James Francis Edward Stuart evel roue Bro-Skos, Bro-Saoz hag Iwerzhon.\nAdal Glenfinnan e skoas war-du Dinedin, en ur zastum tremen 3 000 den war an hent. Daoust da ali Simon Fraser Lord Lovat, hag e bromesa da vodañ tri c'hlan ouzhpenn da vont d'e heul, e nac'has mont da Inbhir Nis hag ez eas war-du ar Su dre Athall ha Perth. Tremen 250 den eus klan Stewart of Appine a greñvaas an armead, ha kantadoù all a voe a-hed an hent.\nE Perth e voe c'hoazh kantadoù a izili eus klanoù Drummond ha Murray o tont d'em vodañ tro-dro d'ar priñs, kevret gant 200 den eus klan Robertson of Struan. E miz Gwengolo 1745 e tivizas ar c'homandant saoz Sir John Cope kilañ betek Inbhir Nis en Norzh, o lezel dre-se an hent digor da vont da Zunedin. E kreiz ar miz e voe un emgann e Coltbridge, e-kichen Dinedin, ma voe daou rejimant saoz lakaet da dec'hel kuit gant al lu nevez, hag en deiz war-lerc'h e oa Dinedin dalc'het gant ar Jakobidi.\nBuan e kasas Sir John Cope e armead da Zunedin, ha dont a reas Charles Edward Stuart da gejañ outi hag he skarzhañ kuit.\nA-c'houde an trec'h-se e voe tremen 2 500 den ouzhpenn e lu ar Jakobidi, deuet eus Bro-Skos a-bezh. E dibenn miz Here 1745 e voe c'hoazh 600 den armet o tont gant an dug William of Atholl ha klan Grant, mui 400 eus klan MacPherson.\nDifiñv e chomas Charles Edward Stuart e Dinedin avat, o lezel dre-se amzer da c'houarnamant ar roue George II da gas bagadoù eus Flandrez da Vro-Skos ha da benn klan Campbell, Archibald 3de dug Argyll, da ouestlañ e binvidigezh da Vro-Saoz dre sevel un armead enep-Jakobat diouzh e du. Tremen 1 000 den a zegasas da du ar Gouarnamant saoz.\nO c'hortoz skoazell digant ar C'hallaoued e oa Charles Edward Stuart ; pourvezioù hag arc'hant a oa bet kaset dezhañ, hogen soudard ebet. Poazh e voe o c'hortoz, hag e deroù miz Du 1745 e treuzas ar vevenn war-du London ; un daou c'hant Saoz bennak a zeuas en e lu, tra ma oa lod Highlanders o tistreiñ d'ar gêr, krignet ma oant gant kleñved ar vro.\nFall a-walc'h e oa ar c'hoari evit ar Jakobidi e gwirionez : er Biz e oa armead ar jeneral Wade, daou luad saoz all a oa o kerzhet a-dreuz ar Midlands dindan ren dug Cumberland, hag un trede a oa e Finchley, en Norzh da London, darev da zifenn ar gêrbenn, da lavaret eo tremen 30 000 soudard doazhet ouzh ar brezel e-tal ur 5 000 bennak a Highlanders aveet fall ha 200 Saoz eus Manchester.\nHep koll kad pe emgann e tizhas an Highlanders kêr Zerby, war-dro 200 km eus London, e deroù miz Kerzu 1745. Spontadeg a savas e kêrbenn ar Rouantelezh, prest e oa ar roue da zistreiñ da Hannover.\nAr priñs e fellas dezhañ tennañ splet eus an degouezh, hogen ret-mat e voe dezhañ — daoust d'an doñjer a ziskouezas splann — ober diouzh meno e ofiserien : kilañ ha distreiñ d'an Highlands.\nD'an 19 a viz Kerzu ez erruas an armead Jakobidi e Carlisle, war harzoù Bro-Skos ; nebeut goude ec'h errujont e Glasgow, ma voe yen an degemer. En Highlands avat e voe tommoc'h, pa voe kresket al luad betek 8 000 den gant klanoù all.\nD'an 3 a viz Genver 1746 e lakaas Charles Edward Stuart seziz war gêr Stirling, kêrbenn gozh Bro-Skos, hag emgann a voe e Falkirk ouzh arme ar jeneral saoz Hawley, a rankas tec'hel kuit. Ur wezh ouzhpenn avat ne ouezas ket ar priñs ober e vad eus an degouezh, pa zilezas seziz Stirling da gerzhet war-du Inbhir Nis en Norzh. E Moy, ur gêriadenn war-dro 16 km eus e bal, e tivizas ehanañ e ti an itron Mackintosh (lesanvet "Colonel Anne, rak dalc'het e oa Inbhir Nis gant 1 700 soudard eus ar Gouarnamant, dindan ren Lord Loudon. Pa ouezas hennezh eus donedigezh Bonnie Prince Charlie e kerzhas war-du Moy gant e Hannoverien. Pemp geder bet gourc'hemennet gant Lady Mackintosh a dennas gant o mouskidi en ur c'hervel a-bouez-penn anvioù klanoù d'o sikour. Pa ne ouient ket petra ober e kilas ar 1 700 soudard ha, sur ma oa e oa niverusoc'h ar Jakobidi, e tec'has Lord Loudon gant e lu war-du betek ar Ross-shire er Gwalarn. E dalc'h ar Jakobidi e voe Inbhir Nis, hag ar priñs a gasas ur rannarme da argas lu Lord Loudon pelloc'h c'hoazh.\nE-keit-se e oa bet degaset mui-ouzh-lui a soudarded eus Flandrez gant ar Gouarnamant ; en Obair Dheathain e voent bodet dindan urzhioù dug Cumberland, a grogas da kerzhet war-du Inbhir Nis gant 8 000 den. Kement-se a zeuas da skouarn Charles Edward Stuart e miz Ebrel 1746, a zivizas kas 5 000 eus e dud davet ar Saozon. War an hent e voent kreñvaet gant 300 den eus klan Fraser, da c'hortoz ur 500 bennak ouzhpenn eus klanoù Fraser ha Mackenzie, na errujont biskoazh el lanneg anvet Culloden, war-dro 8 km a-vaez da Inbhir Nis.\nWar an dachenn-emgann[kemmañ | kemmañ ar vammenn]\nGweledva Emgann Culloden\nAn armeadoù[kemmañ | kemmañ ar vammenn]\nHighlanders emouestl e oa ar braz eus armead Charles Edward Stuart. Emouestlidi e oa an ofiserien ivez, koulz hag al Lowlanders hag ar varc'heien.\nLod brezelerien avat a oa bet kaset gant pennoù o c'hlan, ha dre ma ne raent ket forzh eus stourm ar Jakobidi e savas kudenn e-kerzh an drougatred abalamour ma voe dizerterezh a-leizh.\nDre o renk e reizhiad ar c'hlanoù skosat e oa bet ar pennoù lakaet da ofiserien, hogen nebeut anezho a oa arroutet war divoud kas un emgann, ar pezh a voe gwashañ kudenn an tu Skosad. Ne oa ket gouest an ofiserien da renkañ o soudarded.\nArmet mat e oa ar pennoù meur — claidheamh mòr(kleze meur), targe (skoed prenn) ha pistolennoù , er c'hontrol d'an dud voutin a zouge un nebeud klezeier, bouc'hili, forc'hioù ha filzier. Goude an emgann, da lavar dug Cumberland, ne voe dastumet nemet 190 kleze skosat en eskemm ouzh 2 320 fuzuilh saoz. Jedet ez eus bet ne voe nemet 200 Skosad diwar ar 1 000 bet lazhet e Culloden a gement a zouge ur c'hleze.\nSoudarded eus an arme c'hall a oa ivez en emgann Culloden, o tont eus an Irish Brigade hag ar Royal Scots a servije Bro-C'hall..\nKanolierezh, marc'hegerezh ha troadegiezh a oa e lu dug Cumberland. Brientinien a oa eus an darn vuiañ eus an ofiserien, laourerien-douar e oa an droadeien.\nGopret e oa ar soudarded. Daoust d'ar varc'heien bezañ maltouterien e gwirionez dre o micher, armet e oant gant pep a bistolenn, a fuzuilh hag a gleze saoz 89 cm hirder e lavnenn.. Betek 460 m e oa hed-tenn ar c'hanolioù saoz brasañ.\nAn emgann[kemmañ | kemmañ ar vammenn]\nHa hi mat evit armeadoù kantreol, tachenn-emgann Culloden a oa diazas-krenn ouzh ar c'haderezhioù-kerc'hvell a oa re an Highlanders.\nD'ar 14 a viz Ebrel 1746 en em lakaas luad Cumberland da gampiñ a-vaez da gêr Nairn, un 20 km bennak eus lanneg Culloden.\nDa serr-noz an deiz war-lerc'h, pa ne blije ket an dachenn dezhañ tamm ebet — gant gwir abeg, e savas Lord George Murray a-du gant un dagadenn-noz, gant ar soñj e teuje a-benn dre ar souezh da lakaat un tamm kempouez etre an daou luad.\nUr c'hwitadenn e voe avat, rak biskoazh ne voe kavet kamp ar Saozon gant an Highlanders skuizh n'o devoa bet tamm boued ebet en devezh kent, war-bouez ur wispidenn dre zen. Pa zistrojont d'o c'hamp da c'houloù-deiz ar 16 a viz Ebrel 1746 e vanjont kousket el lec'h ma kouezhjont gant an diviadur, tra ma roe Cumberland an urzh d'e dud diskuizh ha maget mat da fardañ war an enebourien. Dihunet e voe armead Charles Edward Stuart gant taboulinadeg ar Saozon.\nE deroù ar c'had e oa 5 000 den Bonnie Prince Charlie war div renk e-tal ar Biz.\nEvit boulc'hañ an emgann e lakaas dug Cumberland ar ganolierezh da ober un dennadeg kaeañ na c'hallas ket an Highlanders respont. Un eurvezh-pad e padas ar c'hoari, ha pa weljont an toulloù o vrasaat en o renkoù e krogas Skosiz da zifretañ ; goulenn a reas ar priñs digant Lord Murray reiñ an urzh da fardañ war an enebourien.\nNetra ne c'hallfe bezañ dic'hoanakoc'h eget o zagadenn ha reishoc'h eget an degemer, a skivas un ofiser saoz goude an emgann.\nGourdonet gwelloc'h e oa ar Saozon a-c'houde meur a zrouklamm, hag a-gantadoù e varvas an Highlanders e-kerzh o lusk war-raok. Un hanter-eurvezh diwezhatoc'h e voe echu gant emgann Culloden. Cumberland neuze a gasas e varc'heien dre an dachenn a-bezh da zidroc'hañ ar c'hloazidi a-daolioù kleze, alese al lesanv a "Giger" a voe roet dezhañ. Pa oa o sellet a-bann ouzh drougatred e luad e voe Charles Edward Stuart pellaet diouzh al lanneg gant unan eus e ofiserien.\nMentel ar reuzidi\nDiouzh tu ar Gouarnamant\nDiouzh tu ar Jakobidi\n50 den a voe lazhet (war-dro 0,6 %)\n259 den a voe gloazet (war-dro 3,2 %).\nWar-dro 1 000 den a voe lazhet (14,3 %)\nWar-dro kement all a voe gloazet.\nPrizonidi : 154 Jakobad ha 224 Gall.\ngant David Morier (1746)\nGoude Culloden[kemmañ | kemmañ ar vammenn]\nBonnie Prince Charlie[kemmañ | kemmañ ar vammenn]\nRozenn wenn ar Jakobidi zo war he c'halon\nUn tec'had e voe eus Charles Edward Stuart goude kad Culloden.\nUn ehan a reas e ti Lord Lovat e Gorthleck, tra ma 'z eas dug Cumberland da gousket e ti Lady Mackintosh hep bezañ bet pedet. Harzet e voe Colonel Anne, ha bac'het en Inbhir Nis c'hwec'h sizhunvezh-pad.\nDiouzh e du e lezas ar priñs dismantroù e luad da zistrewiñ par ma c'halljont, hag e vennas distreiñ da Vro-C'hall. Klask a oa war e lerc'h war zouar ha war vor gant ar Gouarnamant. Divizout a reas neuze mont da Enez Sgitheanach da c'houlenn sikour digant klan MacLeod of MacLeod ha klan MacDonald of Sleat, ar pennoù end-eeun o devoa disklêriet e deroù emsav ar Jakobidi e chomjent diouzh tu gouarnamant Bro-Saoz. War an hent e kejas ouzh unan eus izili klan MacLeod en alias groñs da zistreiñ war e veno hag er c'hasas da Enez Veinn na Faoghla ma kavas repu e klan MacDonald of Clanranald, a oa feal d'ar Jakobidi..\nKlasket e voe kas ar priñs da Steòrnabhagh, met ne voe bag ebet eno ouzh e c'hortoz, rak en aner e oa bet klasket feurmiñ unan. Enebourien dezhañ a oa war e lerc'h er vro, setu e tistroas da Veinn na Faoghla, ma oa kement all.\nDav e oa mont kuit adarre : pemp mizvezh-pad e tec'has Charles Edward Stuart a-zirak an hemolc'herien a-dreuz enezeg Na h-Eileanan Siar, betek ma kejas ouzh Flora MacDonald er skoazellas da zistreiñ da Enez Sgitheanach. D'an 19 a viz Gwengolo 1746, en diwezh, e tizhas ar priñs porzh Àrasaig e paou Loch Abar, ma lestras war-du Bro-C'hall.[[\nBiken ne zistroas Bonnie Prince Charlie da Vro-Skos.\nAn dialgerc'hioù[kemmañ | kemmañ ar vammenn]\nGoude Culloden - Ar jakobineta\nJohn Seymour Lucas, 1884\nTaer e voe moustret war Skosiz a-c'houde trec'h dug Cumberland hag an Hannoverien war emsav ar Jakobidi.\nAntronoz kad Culloden e kasas an dug 50 troadeg hag ur c'habiten da furchal kement ti a oa tro-war-dro d'an dachenn-emgann, war zigarez m'o devoa bet ar Jakobidi an urzh da na lezel o buhez gant soudarded ar Gouarnamant, ar pezh a oa diwir. Tremen 20 000 penn-chatal a voe laeret e-kerzh ar furchadeg, ha gwerzhet e Fort Augustus, e penn mervent Loch Nis.\nPa 'z erruas dug Cumberland en Inbhir Nis e c'houllonderas ar jolioù ma oa bet bac'het enep-Jakobidi, hag e lakaas Jakobidi en o lec'h. Lod eus ar brizonidi a voe lakaet da uheldrubarded ha kaset da Su Bro-Saoz da vezañ barnet. Bac'het e voent e listri war ar stêr Davoez e London, pe e Tilbury Fort war lez Norzh ar stêr. Unan diwar ugent a voe barnet da vat ha lazhet, ar re all — 936 anezho — o vezañ kaset da drevadennoù ar rouantelezh da chom betek diwezh o buhez ; 222 Jakobad all a voe forbannet.\nJakobidi all a c'houzañvas kastiz ar marv e Carlisle, e York hag e Kennington Park e London end-eeun. War-dro 120 Jakobad a voe lazhet, un drederenn anezho o vezañ dizertourien eus lu ar Gouarnamant. E Tower Hill e London e voe lazhet pennoù meur an emsav.\nE 1747 e voe lakaet 905 prizoniad en o frankiz dre ul lezenn a ziskounadur ; reoù all, 382 anezho, a voe eskemmet ouzh prizonidi a oa e dalc'h Bro-C'hall.\nKont zo bet dalc'het eus 3 471 Jakobad bet bac'het ; n'ouzer netra diwar-benn planedenn 648 anezho.\nLezennoù a voe embannet gant ar Gouarnamant a-benn lakaat Bro-Skos, hag an Uheldirioù pergen, er Rouantelezh.\nRet e voe d'ar veleien gatolik touiñ fealded d'an Hannoverien. E 1746 e voe tennet diouzh pennoù ar c'hlanoù skosat ar gwir a varnerezh war o ziriad, ar pezh a oa kontrol d'an emglevioù bet sinet e 1706 ha 1707 Tennet e voe o zouaroù digant ar pennoù skosat a oa savet a-du gant Bonnie Prince Charlie ; digollet avat e voe ar re a oa chomet feal d'an Hannoverien, pa voe roet moneiz dezho en eskemm ouzh o wirioù war justis o bro.\nBerzet e voe dougen ar gwiskamant skosat hengounel — tartan ebet ken e Bro-Skos, ha renket e voe ar binioù-meur skosat e-touez an armoù-brezel.\nEmgann Culloden e voe ar wezh diwezhañ ma voe daou luad tal-ouzh-tal war tiriad Breizh-Veur.\nbet savet e 1881 gant Duncan Forbes\nMein-sonn e Culloden\nda verkañ bezioù pennoù ar pennoù skosat\n↑ STEWART D. W., Old & Rare Tartans (1893) — Brudet eo an tartan-se evit bezañ bet douget gant unan eus ofiserien Charles Edward Stuart. Den ne oar pe glan a oa arouziet gantañ. Marilhet eo er Scottish Tartans World Register, gant an daveenn "Culloden, Gold District Tartan (WR1328)".\n↑ 2,0 2,1 2,2 2,3 ha2,4 MacLEAN Fitzroy, Highlanders — A History of the Highland Clans, David Campbell Publishers Ltd., 1995, ISBN 978-1-85715-799-4 • pp. 215-216 (en)\n↑ Un den a varvas er c'hrogadig-se avat : Donald Ban MacCrimmon, biniaouer MacLeod of MacLeod, a oa bet kaset enep ar priñs Charles daoust dezhañ ; brudet eo evit bezañ aozet ar pibroc'h Cha till, Cha till, Cha till MacCraimein, "Ne zistroio ket MacCrimmon" — un degemenn mard eus unan.\n↑ 4,0 4,1 ha4,2 REID Stuart, The Scottish Jacobite Army 1745-46, Osprey Publishing, 2006, ISBN 978-1-84603-073-4 (en)\n↑ 5,0 5,1 5,2 ha5,3 HARRINGTON Peter, Culloden 1746 — The Highland Clans' Last Charge, Osprey Publishing, 1991, ISBN 978-1-85532-158-8 (en)\n↑ 6,0 ha6,1 ROBERTS John Leonard, The Jacobite Wars, Edinburgh University Press, 2002, ISBN 978-1-902930-29-9 (en)\n↑ MAGNUSSON Magnus, Scotland — The Story of a Nation, Grove Press, 2003, ISBN 978-0-8021-3932-0 (en)\n↑ 8,0 ha8,1 Prebble John, The Lion in the North, Penguin Books Ltd., 1973, ISBN 978-0-14-003652-7 (en)\n↑ Heritable Jurisdictions (Scotland) Act\n↑ An Union with Scotland Act bet embannet gant ar Vreudoù Saoz e 1706, hag an Union with England Act bet embannet gant ar Vreudoù Skosat e 1707.\nAdtapet diwar « https://br.wikipedia.org/w/index.php?title=Emgann_Culloden&oldid=1922044 »\nKemmoù diwezhañ degaset d'ar bajenn-mañ d'an 1 Gen 2022, da 13:35.


Débat sur l'édition en langue bretonne | Selaouit en dro an diviz !\nMercredi 25 février 2015 à 21:06 -\nLe thème du débat en breton, ce mercredi, était l'édition en langue bretonne. Piv a skriv pe a dro al levrioù hiziv an deiz ? Piv a embann anezho ? Ha piv a lenn anezho ? Daoust hag e vez sikouret a-walac'h ar skriverien hag an droerien ? Daoust hag e vez roet c'hoant d'ar vugale lenn e brezhoneg ? Selaouit an diviz en-dro !\nPierre Mens-Pégail, Sarah Chedifer-Bonneau hag Hoel Maleuvre oa er studio ganeomp. Mark Kerrain a responte deomp dre bellgomz. © Radio France - Pauline Kerscaven\nKozh eo al liamm etre ar brezhoneg hag al levrioù. An destenn gentañ a anavezer zo Dornskrid Leyde, en eizhvet kantved. Abaoe, ur bern levrioù a zo bet embannet.\nBep bloaz e teu er maez ur c'hant bennak a levrioù e brezhoneg, hervez Ofis publik ar brezhoneg. Netra da wellet gant ar 1 500 levr e euskareg pe an 200 bennak e kembraeg.\nNeuze, perak n'eus ket kement eget er vroioù all ? Ha perak n'eus ket kalz tud o lenn ? Penaos e c'helfemp ober evit ma vefe lennet gant ar re yaouank ?\nPevar den a zo pedet ganeomp evit kaozeal deus an embann :\nMark Kerrain , skrivagner ;Sarah Chedifer-Bonneau, skrivagnerez ha plac'h ar blog A! Lenn ;Pierre Mens-Pégail, rener mediaoueg an Ergue-Vras ;Hoel Maleuvre, paotr ar gouren hag e bodad kinnig "Priz ar yaouankiz" . Erwann Denez, deus Landeda, 'neus pellgomzet deomp ivez evit reiñ e soñj.\nDIVIZ - An embann e brezhoneg EVIT ERELL\nLivresAr skrivadenn - KOKTEL AR VUHEZ Danevelloù-buhez


Eisteddfod Aberteifi, 1176 - Wikipedia\nEisteddfod Aberteifi, a voe aozet da vare Nedeleg e 1176 en Aberteifi, eo an hini gentañ anavezet.\nGant ar priñs Rhys eus Deheubarth, e kreisteiz Kembre, e voe aozet en e lez en Aberteifi. Kent-se e oa bet kaset kemenn a bep tu dre ar vro. Sed a gaver er skrid Brut y Tywysogion (lakaet e kembraeg a vremañ):\nUn den yaouank eus lez Rhys a c'hounezas kador an delennerien met barzhed Gwynedd e oa ar re wellañ ha ganto eo ez eas ar prizioù roet d'ar varzhed.\nMantrus eo ne lenner ket er Brut piv e oant met Cynddelw Brydydd Mawr, Meilyr ap Gwalchmai hag Einion ap Gwalchmai a oa eno o kemer perzh.\nAdtapet diwar « https://br.wikipedia.org/w/index.php?title=Eisteddfod_Aberteifi,_1176&oldid=1501834 »\nDernière modification le 15 Ebr 2013, à 02:16\nKemmoù diwezhañ degaset d'ar bajenn-mañ d'an 15 Ebr 2013, da 02:16.


Violeta del Carmen Parra Sandoval (14 a viz Du, 1917 e San Carlos - 5 a viz C'hwevrer, 1967) a oa un arzourez brudet a vro Chile. He zad, ur skolaer, a oa boas da zastum kanaouennoù pobl. Rankout a reas Violeta dilezel abred he studioù evit sikour he zud er parkeier. Abred-tre ivez e savas he c'hanaouennoù kentañ gant ar gitar. En em staliañ a reas e Santiago Chile a-raok he ugent vloaz. Kanañ a raio neuze kanaouennoù poblel ha romantel en ostalerioù, er radioioù... a-raok divizout sevel ha kanañ kanaouennoù folk. Mont a reas e darempred e 1937 gant Luis Cereceda. Gantañ he do daou vugel : Isabel hag Ángel. Kenderc'hel a reas da ganañ ha da zastum kanaouennoù evel ma rae he zad araozi. E 1948 e tispartias eus Cereceda a-raok dimeziñ a-nevez. Div blac'h he do neuze : Carmen Luisa ha Rosita Clara. E 1953 e voe gopret gant Radio Chili pezh a sikouro kalz evit brudañ anezhi. He labour dastum a gendalc'has gant he sonenroller hag he gitar er vro a-bezh. Klask a rae saveteiñ ar muiañ a ganaouennoù a-raok ma vefent ankouaet gant an holl. E 1954 e c'hounezas priz Caupolicàn, roet d'ar folklorour ar bloavezh. Pedet e voe neuze da fest ar yaouankiz Polonia, a-raok treuziñ an Unaniezh Soviedel.\nBevañ a reas e Pariz e-pad 2 vloaz, lec'h ma enrollas he fladennoù kentañ. Distreiñ a reas da Chile e 1956, lec'h ma krouas ha ma renas Mirdi an Arzoù Pobl e kêr Concepción. Distreiñ a reas da Santiago daou vloaz war-lerc'h. Stagañ a reas eno gant al livañ.\nVioleta Parra a yeas da veajiñ da Vuenos Aires e 1961, ha da Europa da heul, gant Isabel hag Angel, ha chom a reas tri bloaz e Pariz, lec'h ma raio diskouezadegoù ha sonadegoù. An arzourez kentañ eus Su Amerika degemeret el Louvre evit un diskouezadeg personel eo bet. Distreiñ a reas a-nevez e Chile e 1965, lec'h ma stalias ur gaborell, a veze graet anezhi "kaborell ar rouanez" ganti, a-raok hervezi dont da vezañ ur greizenn sevenadurel gouestlet d'ar folklor. Kanañ a reas asambles gant Gilbert Favre e Bolivia e 1965. Distroet e Chile, e savas he daou don diwezhañ enrollet gant he bugale asambles gant ar soner a vro Uruguay Alberto Zapicán. En em zistruj a reas e-barzh he gaborell d'ar 5 a viz C'hwevrer, 1967. Hanterkant vloaz e oa.\nHe c'hanaouenn anavezetañ Gracias a la vida, a zo bet brudet-tre er Stadoù-Unanet gant ar ganerez Joan Baez, a zo unan eus ar re anavezetañ er broioù spagnolek.\nBruderhof Peacemakers Guide profile on Violeta Parra\nAdtapet diwar « https://br.wikipedia.org/w/index.php?title=Violeta_Parra&oldid=1822789 »\nKemmoù diwezhañ degaset d'ar bajenn-mañ d'an 10 Gen 2019, da 19:29.


Abrege eus an Aviel/Chapistr 18 - Wikimammenn\nAbrege eus an Aviel/Chapistr 18\n◄ Evit an eil sul eus ar C’horaïs Evit an drede sul eus ar C’horaïs Evit ar bevare sul eus ar C’horaïs ►\nEvit an drede Sul eus ar C’hoarais.\nJEsus a chasseas un diaoul mud eus a gorf un den ; ha pa en devoe e chasseet, an den mud a barlantas. Jesus a lavaras goude ze : pa vez sortiet ar speret impudic eus a un den, e ra e oll bossibl evit antren ennàn adarre gant seiz speret all creoc’h ha goassoc’h evitàn, hac an diveza stad eus an den-ze a zeu da veza goassoc’h eguet ar c’henta.\nSant Lucas. Ch. 11.\nMeditation voar an affeil er pec’het, ha voar ar voyen d’en em breservi eus ar maleur ze.\nConsiderit penaus ur pec’her pehini goude beza chasseet an drouc-speret eus e galon, hac en em reconciliet gant Doue dre ur govesion vad, a zistro d’e bec’het, en em gaf en ur stad goassoc’h ha dangerussoc’h evit e silvidiguez, evit ne oa ar stad e pehini ez oa quent.\nE bec’het a so brassoc’h ha grevussoc’h, car un disleal eo o vancout d’ar bromessa en devoa grêt da Zoue ; hac un ingrat eo, pa zeu, elec’h anaout ar vadelez a Zoue d’e veza pardonet, d’e offanci a-nevez : jugit a guemense dreizoc’h hoc’h-unan. Goude ma ho pe pardonet da un den un offans en deffe grêt deoc’h, ma teufe an den-ze d’hoc’h offanci adarre, ne gafac’h-hu quet an eil offans goassoc’h c’hoas evit ar chenta ? ha ma ho pe-hu grêt hoc’h-unan quement-all da ur re benac, n’en em gredac’h-hu quet indign da veza pardonet ?\n2 P. Considerit ar moyenou pe remejou evit en em breservi dioc’h an affeil. Ar c’henta, beillit ha bezet bepret voar evez gant aoun na veac’h surprenet gat an drouc-speret ; na songit quet e veac’h en assurans evit beza e chasseet eus ho calon dre ar binigen, ober a raï e oll bossibl evit antren adarre. Eil remed, pellaït diouz an occasionou, hep fiziout voar ho nerz na voar ho resolutionou. An drede, songit aviziou, ispicial pa viot tentet, er bromeseaou hoc’h eus grêt d’ho covesour ha da Zoue ; songit er vadelez a Zoue da veza ho pardonet deja meur a veich : penaus e oufac’h-hu neuse caout ur galon ingrat avoalc’h evit e offanci a-nevez !\nHa songet mad am eus-me biscoas er maleur da behini on em exposet dre an affeil er pec’het ?\nGoude beza bet o coves ha recevet digant Doue ar pardon eus va fec’hejou, ne vevàn-me quet evel pa ne ve muy danger ebet ividòn ? Ha sourcius oun-me da bellât diouz an occasionou dangerus ?\nBeza ez oun-me humploc’h, o voelet va sempladurez ha va fragilite ?\nDisfiziout a ràn-me muy ac’hanon va-unan ?\nSourciussoc’h oun-me da gaout recours ouz Doue dre ar beden, ha resista a ràn-me gant muy a gouraich ouz va goal-inclinationou ha tentationou an drouc-speret ?\nO va Doue, evit en em viret diouz an affeil er pec’het, me a guemer hirio ar resolution da renons a grenn d’an occasionou pere a so bet quer maleürus evidon. Conservin a rin ive doun em c’halon ar memor eus ho misericord hac eus ar vadelez hoc’h eus bet da bardoni din ma fautou tremenet, ha labourat a rin gant muy a sourci da vortifia ha da drec’hi va goal inclinationou ; mæs roït din, me ho supli, an nerz har ar gouraich a bere am eus ezom.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_18&oldid=94972 »\nKemmoù diwezhañ degaset d'ar bajenn-mañ d'an 8 Du 2016, da 18:27.


pornodivulgation (revenge porn) D'an 23/04/2020\nRestr (video peurliesañ) gant un danvez revel enni, lakaet enlinenn hep asant an dud empleget evit ober droug dezho (veñjañs, drouktunerezh...).\ndialliboud 1 vot 7 %\ndiskuilh hudur 1 vot 7 %\nliboudial 2 vot 14 %\nnoazpornodiskuliadur 1 vot 7 %\nporno dic'haouiñ 2 vot 14 %\npornodial 1 vot 7 %\npornziskuliañ 6 vot 42 %\n4Diwar-benn ar sontadeg\nYoann d'an 13/03/20 e 15h09\nAmañ d'am meno, ne glot ked ar ger "dic'howiñ" : talvoud a rahe "disober ar gaou", "disober an droug" "indemniser", kea. Ar "revenge porn" a so ar c'hontrel : lakaad video liboudenneg unan bennag enlinenn aweid gober droug d'an den-se.\nYoann d'an 13/03/20 e 15h02\nKennig a ran geriow-malisenn saved diàr "Liboudennegezh" roed evel "pornographie" ged Favereau ha Deshayes, ha "Dial".\nYoann d'an 12/03/20 e 19h25\nD'am soñj ne c'hall ked boud implijed ar ger "dic'howiñ" amañ. Dic'howiñ a dalv : klask tenniñ an droug a so bed gwraed. Disober ar gow ("indemniser" kea)… Ar c'hontrel-mik ew !!! Ar "revenge-porn" a vez pellkarged àr ar genrouedad aweid gober droug d'unan arall, just-a-walc'h ! Aweid en devoud un dial, ur "vañjañs".\nYoann d'an 12/03/20 e 19h17\nKennig a ran geriow-malisenn hag a voda : - "Liboud" (àr batrom ar ger liboudennegezh : "pornographie" ged Favereau ha Deshayes) - ha "dial" (ger kozh amprested diàr ar c'hembraeg, hag a dalv "vañjañs", "revañch", "pinijenn")


Kreskad (yezhoniezh) - Wikipedia\nWar dachenn ar yezhoniezh e implijer an termen kreskad (e gresianeg: αύξηση; e sañskriteg: आगम āgama) pe augment (diwar al latin augmentum) evit komz eus ur silabenn ouzpennet ouzh penn-kentañ ur ger e degouezhioù kevreadurezhel resis e yezhoù indezeuropek 'zo, en o zouez dreist-holl ar gresianeg (kozh ha modern), an armenieg hag ar yezhoù indez-aryek, da skouer ar sañskriteg.\nLedanaet eo bet implij an termen evit gallout kaozeal eus elfennoù damheñvel o mont-en-dro e yezhoù nann indez-europeg, en o zouez ar rakger ō- a dalvez da verk an amzer dremenet strizh e nahouatleg.\nImplijet e vez an aliesañ ar c'hreskad gant ar yezhoù indez-europek evit sevel stummoù verbel peurachu diwar ur wrizienn diazez, da skouer:\nDiwar ar wrizienn indezeuropek *bʰer-, 'dougen' e saver stummoù an amzer dremenet dre ouzhpennañ ouzh penn-kntañ ar wrizienn diazez ur c'hreskad vogalennek:\nhenc'hresianeg: ἔ-φερε ('dougas')\nsañskriteg: á-bharat ('dougas')\n2.1 Kreskad silabennek\n2.2 Ar c'hreskad nann-silabennek\n3 Lec'h ar c'hreskad\nN'eo ket sklaer hervz an enklaskoù bet kaset da-benn war an dachenn-mañ gant ar yezhoniezh istorel hag-eñ e oa ar c'hreskad unan eus perzhioù orin an holl yezhoù indez-europek ha bet kollet da c'houde gnt an darn vrasañ anezhe keit ha ma'c'h aent war diorren pe get.\nRannet e vez ar c'hreskad e daou rumm disheñvel hervez son kentañ ar ger (pe ar wrizienn) outañ:\nStaget e vez ur silabenn ouzh ur ger pa grog hennezh gant ur gensonenn.\nDa skouer, e gresianeg e saver an amzer dremenet amstrizh dre ouzhpennañ ar c'hreskad ἐ-:\nλαμϐάν-ω ('kemer a ran') → ἐ-λάμϐαν-ον ('kemer a raen')\nAr c'hreskad nann-silabennekAozañ\nNann-silabennek eo ar c'hreskad pa vez ouzhpennet ouzh ur ger gant ur vogalenneen e benn hag en degouezhioù-mañ e vez hiraet ar vogalenn gentañ-se. Graet e vez kreskad amzerel eus ar c'hreskadoù nann-vogalennek.\nDa skouer, e sañskriteg:\naś- 'debriñ') → āś-nā-m (gant an enger -nā- ouzhpenn)\nLec'h ar c'hreskadAozañ\nPouezus eo ober an diforc'h etre ar wrizienn diouzh un tu hag ar c'helf bewezh mar bez ezhomm evit lec'hiañ ar c'hreskad, staget ouzh penn kentañ ar wrizienn atav. Neuze, pa implijer rakgerioù stag ouzh ar wrizienn e vez implijet ar c'hreskad un tammig evel un enger staget etre ar rakger ha penn-kentañ ar wrizienn dre ma vez staget ouzh penn-kentañ ar wrizienn atav kentoc'h evit ouzh penn-kentañ ar c'helf (en degouezh-mañ ar rakger mui ar gwrizienn).\nAlies en degouezhioù-mañ e laker e plesutr argerzhioù morfofonetikel all, da skouer reolennoù sandhi.\n* Sañskriteg: amzer a-vremañ apa-bharati → amzer dremenet amstrizh apā-bharat ('degas a rae')\nd.l.e *apa-a-bhar-at gant sandhi dre strizhadur etre ar vogalenn diwezhañ hag ar rakger verbel apa- hag ar c'hreskad\n* Gresianeg : amzer a-vremañ ἀπο-φέρω → amzer dremenet amstrizh ἀπ-έ-φερον ('kas a raen ganin')\nd.l.e gant avec koazhadur voggalenn diwezhañ ar rakger verbel ἀπο- dirak ar c'hreskad).\nAdtapet diwar « https://br.wikipedia.org/w/index.php?title=Kreskad_(yezhoniezh)&oldid=1897593 »\nKemm diwezhañ d'an 10 Meu 2021 da 22:31\nKemmoù diwezhañ degaset d'ar bajenn-mañ d'an 10 Meu 2021, da 22:31.


Kanenn ar C'hanennoù - Howling Pixel\nKanenn ar C'hanennoù a zo ul levr eus ar Bibl hag an Tanac'h war-lerc'h hini Rout hag hini ar Prezeger (pe Kohelet pe Eklesiastes).\nSetu ar pezh a gaver e troidigezh An Tour-Tan (Levrenn 4, 1984, pp267-268) a zivout an oberenn-se :\n"Pe dalvoudegezh en deus ar skrid-mañ : un oberenn a lennegezh voutin, pe un destenn a varzhoniezh kevrinus, ur skridenn relijiel pe get ? Ar vurutellerion n'int a-unvan. Evit darn anezho, n'eus amañ nemet kanaouennoù-eured, barzhonegoù a garantez[...]\nE-pad milvedoù, n'o deus gwelet ar Yuzevion er Ganenn-mañ netra estreget diskuliadur ar c'hevrin m'eo karantez an Aotroù e-keñver e bobl[...]\nAr Gristenion, war o lerc'h, hag abaoe ar penn kentañ, o deus gwelet ivez er Ganenn, en tu-hont da daolennadur ar garantez priedel, ur skeudenn varzhoniel eus eured kevrinus ar C'hrist hag e Iliz..."\nar meneg splann eus an darempredoù revel, a zo graet evit talvezout da rakc'hoari anezho – ar bornografiezh eo.Diaes-bras e vez bepred tresañ ur vevenn etre an daou du-se, a zo daou benn ur skeul hir ha didroc'h. Liveoù an erotegezh hag an divezhouriezh a liammer outi a ra an diforc'h etre ar buritaniezh hag an disolited a zo daou benn an hevelep skeul, hir ha didroc'h eta.\nAn henne a zo ur wezennig eus ar c'herentiad Lythraceae, ha Lawsonia inermis eo hec'h anv skiantel. He delioù a ro livioù: ruz ha melen, a implijer evit ar gwiadoù ha war ar c'horf. Tennet e vez eus he bleunioù bihan c'hwezh-vat priziet mat. Kreskiñ a ra an henne dindan an trovanoù en Afrika, su ha reter Azia.\nLevr ar C'heinvanoù (Kv) lakaet er Bibl katolik e-touez al levrioù profedel, a vez e Bibl hebraek etre Levr ar Prezeger hag hini Ester. Unan eus ar Rolladoù (Rout, Kanenn ar C'hanennoù, Prezeger, Keinvanoù hag Ester) eo. Testennoù a ver lennet gant ar Yuzevien da geñver ar yun bras e-koun an darvoudoù c'hoarvezet e 587 kent JK pa voe distrujet Jeruzalem hag an Templ gant arme Nabuc'hodonosor.En em c'houlenn a ra an oberour penaos en deus an Aotroù aotreet ur gwallzarvoud ken mantrus, ha lezel a ra e galon da zisplegañ a-hed ar barzhonegoù e c'hwervoni hag e glemmoù." A-dreuz an hirvoudoù e teu ar skrivagner en anv ar bobl a-bezh da anzav ar pec'hedoù o deus degaset warno konnar ha kastiz, ha setu an emszistro d'an Aotroù, mestr an istor, o tigeriñ dirazo, dre ur geuzidigezh wirion hag ivez ur fiziañs didrec'hus, engortoz da eur an drugarez hag ar pardon, mare ar frealzidigezh hag ar silvidigezh."Lakaet eo bet ar C'heinvanoù war gont Yirmia N'heller ket bezañ sur. Soñjal a ra an dezvarnourien ez eo bet skrivet an oberenn nepell diouzh mare ha diouzh lec'h an drouziwezh.\nMenez Karmel, pe Menez Karmez, zo un aradennad veneziek en arvor Israel dirak ar Mor Kreizdouar.


Patrom:Framm porched ar formulenn1/Dielloù Sklerijenn war - Wikipedia\nPatrom:Framm porched ar formulenn1/Dielloù Sklerijenn war\n2014[kemmañ ar vammenn]\n2013[kemmañ ar vammenn]\nAr c'harr VJM05 e Jerez gant Nico Hülkenberg.\nUr skipailh Formulenn 1 eo Force India, pe Sahara Force India Formula One Team. Krouet e 2008 gant an den afer Vijay Mallya, en doa adprenet Spyker F1 Team ha Michiel Mol evit 90 milion €, e red gant un aotre indianat er c'hevezadeg 2012 gant ar vlenierien Paul di Resta ha Nico Hülkenberg. Emañ o chom e Silverstone e Bro-Saoz hag un diskennad Jordan Grand Prix eo.\n2012[kemmañ ar vammenn]\nDivizout a ra neuze Räikkönen redek e ralli e-barzh ar gevezadeg WRC gant ar Citroën Junior Team. Echuiñ a ra da 10vet e 2010 ha 2011. Daoust da se e tibab Kimi Räikkönen distreiñ e Formulenn 1 e 2012 gant Lotus F1 Team.\nAdtapet diwar « https://br.wikipedia.org/w/index.php?title=Patrom:Framm_porched_ar_formulenn1/Dielloù_Sklerijenn_war&oldid=1558901 »\nKemmoù diwezhañ degaset d'ar bajenn-mañ d'an 7 Meu 2014, da 21:06.


Pajenn:Le Gonidec - Bibl Santel pe Levr ar Skritur Sakr, eil levr.djvu/440 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/440\nHiriô eo eo sévénet ar skritur hoc’h eûz klevet bréma.\n22. Hag ann holl a zougé testéni d’ézhan̄ ; hag a oa souézet-brâz eûz ar geriou dudiuz a zeûé euz hé c’hénou, hag a lavaré : Ha n’ef-hen̄ kéd hennez mâb Jozef ?\n23. Hag hén̄ a lavaraz d’ézho : Hép-mâr é léverot d’in ann iéz-man̄ : Louzaouer, en em iac’ha da-unan : grâ aman̄ enn da vrô kémen̄d ha m’hon eûz klevet éc’h eûz gréat é Kafarnaom.\n24. Hôgen hén̄ a lavaraz d’ézhô : É-gwirionez hel lavarann d’é-hoc’h, pénaoz dén né d-eo kéméret évid profed enn hé vrô hé-unan.\n25. É-gwirionez hel lavarann d’é-hoc’h, pénaoz éz oa kalz a intan̄vézed é Israel é amzer Éliaz, pa oé serret ann én̄v é pâd tri bloaz ha c’houéac’h miz, ha pa c’hoarvézaz eunn naounégez vrâz dré ann douar holl :\n26. Hag Éliaz na oé kaset é-tî hini anézhô ; hôgen é-tî eunn in̄tan̄vez eûz a Sarepta é Sidon.\n27. Béz’ éz oa ivé kalz a lovreien é Israel é amzer ar profed Élizéuz : hag hini anézho na oé karzet, német Naaman ar Siriad.\n28. Hag ar ré holl a ioa er sinagog, ô klevout kémen̄t-sé a zavaz droug enn-hô.\n29. Hag é savchon̄t, hag é lékéjon̄t anézhan̄ er-méaz eûz hô c’héar : hag é kaschon̄t anézhan̄ bété lein ar ménez war béhini é oa savet hô c’héar, évid hé stlapa d’ann traoun̄.\n30. Hôgen hén̄ a dréménaz enn hô c’hreiz, hag a iéaz-kuît.\n31. Hag é tiskennaz é Kafarnaom, kéar eûz a C’haliléa, é péléac’h é kélenné anézhô da zeiz ar sabbat.\n32. Hag hî a ioa souézet brâz gan̄d hé gélen, rag hé lavar a ioa galloudek.\n33. Béz’ éz oa er sinagog eunn dén trec’het gan̄d eunn diaoul, péhini a griaz kré (G),\n34. O lavarout : Hol léz ; pétrâ a zô étré té ha nî, Jézuz a Nazaret ? Ha deûed oud-dé évid hor c’holla ? Gouzoud a rann piou oud, San̄t Doué.\n35. Ha Jézuz a c’hourdrouzaz anézhan̄, ô lavarout : Tâv, ha kéa er-méaz eûz an dén-zé. Ha pa en doé ann diaoul hé daolet d’ann douar é-kreiz ann holl, éz éaz er-méaz diout-han̄, héb béza gréat drouk d’ézhan̄.\n36. Kémen̄d hini a ioa énô a oé spoun̄tet-brâz ; hag é komzen̄t ann eil gan̄d égilé, ô lavarout : Pétrâ eo ar gomz-zé, pa c’hourc’hémenn gan̄t galloud ha ners d’ar spérédou louz, ar ré-man̄ a ia-kuît ?\n37. Hag ar vrûd anézhan̄ a rédé dré ann holl vrô.\n38. Neuzé Jézuz ô véza éad er-méaz eûz ar Sinagog, a iéaz é tî Simon : hôgen mamm-gaer Simon a ioa klân̄v gan̄d eunn dersien vrâz, hag é pédjon̄t anézhan̄ évit-hi.\n39. Hag hén̄ ô véza enn hé zâ enn hé c’hichen, a c’hourc’hémennaz d’ann dersien ; hag ann dersien a iéaz-kuîd diout-hi. Hag hi a zavaz râk-tâl hag a zervichaz anézhô.\n40. Hôgen pa oé kuzed ann héol, kémen̄d hini en doa tûd klân̄ gan̄t meûr a glén̄ved, hô c’hasé d’ézhan̄ . Hag hen̄ ô lakaad hé zaouarn war-n-ézhô holl, a iac’héé anézhô.\n41. Ann diaoulou a iéa-kuît eûz a veûr a hini enn eur gria hag enn eul lavarout : Té eo Mâb Doué. Hôgen hén̄ a c’hourdrouzé anézhô, hag a viré out-hô na lavarjen̄t pénaoz é oa hén̄ ar C’hrist :\n42. Pa oé deûed ann deiz, éz éaz enn eul léac’h distrô, hag ar bobl hen klaské, hag a zeûaz bétég enn-han : hag é talc’hchon̄t anézhan̄, gan̄d aoun na dec’hché diout-hô.\n43. Hag hen̄ a lavaraz d’ézhô : Réd eo ivé ma brézéginn er c’heriou all aviel rouan̄télez Doué : râg évit kémen̄t-sé eo oun bét kaset.\n44. Hag é prézégé é sinagogou Galiléa.\n1. Jézuz ô véza war aot lagen Jénézaret, en em gavaz moustret gan̄d ann en̄groez eûz ar bobl a dôstée out-han̄ évit klévout gér Doué.\n2. Diou vag a wélaz péré a ioa\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/440&oldid=155003 »\nKemmoù diwezhañ degaset d'ar bajenn-mañ d'an 13 Du 2019, da 16:39.


Buhez ar Sent/1912/Anton-Mari Zaccaria - Wikimammenn\nBuhez ar Sent/1912/Anton-Mari Zaccaria\n◄ Ulrik Anton-Mari Zaccaria Naontek merzer Gorkom ►\nBeleget a oe : eur gurunennad êle a oe gweiet endro d’ezan, war a leverer, pa oa gant e oferen gentan. Adalek neuze, ne glaskas mui nemet sovetât an ineou hag enebi ouz ar pec’hed. E di a oa digor d’an holl : divroïdi, tud ankeniet, peorien, a zirede davetan, hag holl e tec’hent kennerzet, frealzet, pe o daouarn karget a vadou ; lezhanvet a oe « Tad hag El ar vro. »\nO welet en dije grêt gwelloc’h ha founnusoc’h labour en Milan, ma kemerje mignoned d’e skoazellan, e tisklerias ar zonj en devoa da zaou zen santel, Berthele Ferrari ha Jakez Morigia. Gante e savas eun Urz neve a venec’h, a hanvas Kloër sant Pôl, dre anaoudegez vat evit an abostol bras, hag a oe lezhanvet Barnabited. Kavet a oe mat ha meulet gant Klemant VII, er bla 1533, ha gant Pôl III, er bla 1535, hag en em astenn a reas hepdale en Itali, en Bro-C’hall, er Spagn hag en Autrich.\nAnton-Mari a zavas ive eun Urz evit ar merc’hed ; mes ken humbl oa, ma ne fellas gantan biskoaz bezan hanvet da abad. Karet a rê kement an Otrou Doue, ma ne baoueze ket da gomz d’e ziskibien eus e vadelez ; kement e kare ive e nesan ma save breurieziou evit rei muioc’h a dro d’an tadou a familh d’ober vad endro d’eze, hag e skoueriou a oa ken santel ma lakent an holl veleien da gerzet war roudou an Ebestel.\nAlïes e veze gwelet er ruiou, ar groaz en e zorn, o kelenn an dremenidi. Dalc’h-mat en e skridou, evel war e vuzellou, e kaved hano santel Jezuz.\nAlian rê ar gristenien da gommunian alïes, hag hen eo ar c’hentan a reas lakat an hosti sakr war an ôter, epad tri devez dioustu, evit ma vije adoret gant an dud fidel, ha kement-se, evit digas sonj eus an tri devez a dremenas Jezuz er be. Divezatoc’h e vezo kemeret skouer dioutan en Iliz a-bez.\nKoulskoude, dinerzet gant e labouriou santel ha poanius, e koueas klanv en Guastalla. Douget a oe da Gremon, hag eno e varvas, en kreiz daerou e venec’h hag etre divrec’h e vamm, d’ar 5 a viz gouere 1539. Enoret a oe raktal goude e varo. Leon XIII a lakas e hano war roll ar zent, er bla 1897.\nAdtapet diwar « https://br.wikisource.org/w/index.php?title=Buhez_ar_Sent/1912/Anton-Mari_Zaccaria&oldid=37928 »\nKemmoù diwezhañ degaset d'ar bajenn-mañ d'an 28 Mez 2012, da 12:46.


Bombezenn FAB 5000NG - Wikipedia\nBombezenn FAB 5000NG\nPlan ur Fab-5000\nUr vombezenn FAB-5000M-54 e mirdi Stad an nij e zhulyany, Ukraina\nAr vombezenn FAB 5000NG (Rusianeg: ФАБ-5000НГ, NG a dalvez evit anv an ijinerr, Nison Gelperin) a oa ur vombezenn 5 000 kilogramm bannet dre an aer. Implijet e oa evit distrujoù ramzel gant nerzhioù aerlu URSS e-pad an Eil Brezel-bed. An arm-se a oa ar vombezenn galloudusañ eus an holl re a oa gant al Lu ruz.\nAn holl bombezennoù soviedat renket hervez an nerzh-tarzh.\nAr vombezenn a oa savet gant an ijinour war ar gimiezh Nison Gelperin (1903-1989) e 1942. Gelperin a ijine ha save bombezennoù gant ur gollo houarn treut, evit chom hep implij re a houarn pe Aluminiom a oa deuet da vezañ ral dre aloubadeg URSS gant nerzhioù lu an Trede Reich. e darn ijinadennoù Gelperin, ar metal na oa nemet 35 dre gant hollad pouezh ur vombezenn.\nImplij brezel[kemmañ | kemmañ ar vammenn]\nAr c'hentañ wech ma voe implijet ur vombezenn FAB-5000 a voz e-pad nozvezh an 28 a viz Ebrel 1943, pa voe taget kreñvelc'h arvorel Königsberg gant ur bombezadeg. Ar bombezer Pe-8 a daolas ar vombezenn FAB 5000NG eus un uhelder a 5 800 metr a voe hejet dihejet gant nerzh an darzhadenn.\nD'an 19 a viz Gouhere 1943, e-pad Emgann Kursk, daou Pe-8 o devoa bannet pep a vombezenn war al linenn tren nepell diouezh Orel, tost da 100 metrad linenn tren a voe riñset. Degadoù a drenioù, ha karbedoù stourm alaman, a voe distrujet ivez. Bombezet e oa bet dija ar mirlec'h eoul-maen hag al linennoù tren gant ur vombezenn d'ar 4 a viz Even ha gant div d'an 3 a viz Gouhere.\nDiv dagadenn a voe sevenet war nerzhioù alaman d'an 12 a viz Gouhere er memes lec'h. Paouezet e voe implij ar vombezennoù-se dre ma oant re zañjerus evit an nerzhioù soviedel ivez. Hervez mamennoù soviedel e oa bet distrujet daou skraper-oabl leun a izili eus ar Gestapo hag harperien polis Belarusian gant div FAB-5000 e kêr Mogilev, e Bielorusia. Hervez ar mammennoù diasur-se e oa bet sevenet an oberiadur d'ar 26 a viz Mae 1943.\nKarr-nij bombezer Pe-8\nD'ar 7 a viz C'hwevrer 1944, div vombezenn FAB-5000 a voe bannet war Helsinki, e-pad bombezadegoù meur Helsinki 1944. Lec'h pennañ an tren-buzug hag an ti-gar a voe riñset. Nebeut devezhioù war-lerc'h e voe bannet div vombezenn ouzhpenn war kêrbenn Finland. Ar vombezenn FAB-5000 ziwezhañ da vezañ bet bannet e oa bet war ti-gar Brailiv, Ukraina, d'an 9 a viz Meurzh 1944. En graet e oa bet e-pad emgannoù Godell Kamenets-Podolsky, an eskemmoù dre tren a voe harzet e-pad meur a zevezh.\nAdtapet diwar « https://br.wikipedia.org/w/index.php?title=Bombezenn_FAB_5000NG&oldid=1863097 »\nKemmoù diwezhañ degaset d'ar bajenn-mañ d'an 11 Gen 2020, da 21:00.


Hohkönigsburg - Wikipedia\nA-us d'ar c'hastell ha war-zu kompezenn Elzas\nHohkönigsburg e-pad ar Goañv\nHohkönigsburg, pe Haut Königsbourg e galleg, zo ur c'hastell eus ar Grennamzer e parrez Orschwiller en Elzas. Renevezet eo bet e 1900 ha gant an impalaer Wilhelm II e oa bet arc'hantet an nevezerezh. "Kastell meur ar roue" a dalv anv ar c'hastell en alamaneg.\nLec'hiadur ar c'hastell[kemmañ | kemmañ ar vammenn]\nUhelder : 757 m.\n12 km er reter da Schlettstàdt (ac'hano e c'haller e welout);\n26 km en hanternoz daGolmar;\n55 km er c'hreisteiz da Strosssburi.\nLec'hiet eo war ur c'hrec'h uhel etre aradennad ar Vojoù ha kompezenn Elzas. Ken bellouriel e oa mard eo bet droukc'hoantaet gant ar galloudoù tost e-pad ar Grennamzer ha betek ar Brezel Tregont Vloaz. Dilezet eo bet a-c'houdevezh.\nIstor ar c'hastell[kemmañ | kemmañ ar vammenn]\nNe ouezer ket abaoe peur ez eus eus ur c'hastell eno. Ar wech kentañ ma oa bet skrivet un dra bennak diwar-benn ur c'hastell el lec'h-mañ a oa e 1147. Echuet eo bet ar c'hastell e-kerzh hanterenn gentañ an daouzekvet kantved. Ur c'hastell impalaerel evit ar familh Staufer (pe Hohenstaufen) e oa. An anv meneget e 1147 a oa Castrum Estufin.\nImplijet e oa bet an anv Stophanberch (menez ar Staufen) e 774 hag e 854 ; roet e oa bet gant Karl Veur ar menez hag an douaroù tro-dro a oa e dalc'h penniliz Saint-Denis. Da gentañ e oa bet savet ur manati war al lec'hienn. Eus hemañ e c'halled bezañ mestr war lec'hioù hag hentoù kenwerzh ar rannvro.\nAdtapet diwar « https://br.wikipedia.org/w/index.php?title=Hohkönigsburg&oldid=1626229 »\nKemmoù diwezhañ degaset d'ar bajenn-mañ d'an 7 Meu 2015, da 20:29.


Ur gêr tres ar Grennamzer warni\nPiv na vefe ket bamet gant tres dudius Monkontour ? Pintet eo war lein un dosenn, he mogerioù-kreñv en-dro dezhi. Gant gwir abeg eo e vez graet ur gêr vihan neuziet-kaer anezhi. Plijout a ray deoc’h kalz pourmen eno er straedoù bihan liv ar Grennamzer warno, ober anaoudegezh gant hec’h istor ennañ kreñv pouez ar chouanerezh hag ar wiaderien, mont da vale er maezioù sioul.\nEmañ Monkontour el lec’h ma kember an Evron gant Gwazh ar Stank. Ur roll pouezus he doa ar gêr evit a sell ouzh ar brezelioù adalek an 12vet kantved. D’ar mare-se e oa unan eus kreñvoù Dugelezh Pentevr. Meur a wech e voe taget pe lakaet seziz warni, goude-se e krogas tud Monkontour da dreiñ war-zu kenwerzh al lien a veze esporzhiet betek Bro-Spagn hag an Indez ! It da vale er straedoù bihan ha kemerit amzer da vezañ bamet dirak an osteloù prevez hag an tiez a oa bet savet gant ar varc’hadourien binvidik-se, evel da skouer anOstel Clézieux hag Ostel Kerjegu, lec’h m’emañ an ti-kêr hizv an deiz.\nSetu aze ar Chouaned !\nKalz a bouez a oa bet gant ar chouanerezh er c’hornad, ar pezh a weler mat en ur mirdi hag a vez digoret e-pad an hañv ha lec’h ma c’hallot gouzout hiroc’h war an emsavourien roueelour-se. N’it ket kuit eus Monkontour avat anez bezañ aet e-barzh iliz Sant Matilin. Eus an 18vet kantved eo an talbenn, ur c’hloc’hdi iskis eus an 20vet zo warni... En diabarzh emañ an traoù kaer. E-touez ar re vravañ e Breizh eo he gwerenneg eus ar 16vet kantved.\nA-dreuz ar parkeier\nTuchennoù, gwenodennoù, koadeier ha lanneier... Talvezout a ra ar boan mont da vale er maezioù tro-dro. E Monkontour kemerit an hentig da gas dre ar c’hoad betek Chapel Itron-Varia an Nec'h. War-lerc’h bezañ kerzhet 20 munutenn ho po ac’hano ur gwel kaer war ar gêr.\nKastilli e-leizh !\nKastell an Dosenn Trebrid, Kastell Kaduelan, Kastell ar Chouldri, Kastell ar Grañjoù, Kastell Bogar... Pemp kastell a gaver etre Monkontour, Henon ha Kesoue, mar plij ! Talvezout a ra ar boan mont da vizitañ o farkoù kaer.


Distro-skol 2015 : ar sifroù kentañ\n16345 skoliad zo en hentadoù divyezhek, gant ur c’hresk +3,2%.\nPazenn ar 16000 skoliad zo bet tremenet er bloaz-mañ, ur c’hresk douget gant rouedad ar skolioù Diwan dreist-holl a dremen en tu all da 4000 skoliad (4087 ; +6%) ; an deskadurezh publik a dap muioc’h eget 7000 skoliad (7128) met gant ur c’hresk disteroc’h (+3,5%) ; eus he zu emañ an deskadurezh katolik gant he c’hresk izelañ biskoazh (+0,6% a ya d’ober 5130 skoliad), da heul 2 vloavezh hep digeriñ lec’h nevez ebet er 1añ derez.\n4 hentad nevez zo bet digoret er bloaz-mañ : gant Diwan ez eus bet digoret ur skol nevez (Pontekroaz) ha gant ar publik ez eus bet digoret un 3e lec’h e Brest, ul lec’h nevez e bro Kemperle (Kloar-Karnoed) hag unan all en Il-ha-Gwilen (Liverieg), ar pezh na oa ket c’hoarvezet en departamant-se abaoe 2003, daoust da gresk uhel ar boblañs-skol el lodenn-se eus Akademiezh Roazhon.\nRoazhon a chom ar gumun enni ar muiañ a skolidi (734 skoliad) ; Brest (545) ha Kemper (667) a zo ganto 29% eus kresk Breizh. Dre vras eo kreizennet an digeriñ skolioù hag ar c’hresk da heul e Penn-ar-Bed abaoe meur a vloaz, un tuadur a ya kontrol da emdroadur poblañs-skol Breizh (kresk en tric’horn Gwened-Roazhon-Naoned).\nPa ouzer eo pell da vezañ kempouezet an niver a vrezhonegerien a varv gant an niver a vrezhonegerien nevez stummet e chom re zister kresk an niver a skolidi a zo en hentadoù divyezhek ; kalz kreñvoc’h e tleo bezañ evit mirout un niver uhel a-walc’h a vrezhonegerien ha reiñ an tu dezho da gaout un implij eus o yezh er gevredigezh diwezhatoc'h. Evit poent e ra diouer da Vreizh ar binvioù a zo anezho en Elzas (ar pal skoliata 50% eus skolidi ar skolioù-mamm en hentad divyezhek zo a-benn 15 vloaz ; diouzh ar raktresoù eo priziet an niver a skolidi ret evit digeriñ ur skol) pe e Korsika (ar Rektorelezh a vir dre ret evit ar c’helenn divyezhek da nebeutañ 40% eus ar postoù digoret d’ar Genstrivadeg da Duta Kelennerien ar Skolioù).\nEvit lenn teul an OPAB en e bezh, trugarez da glikañ amañ.


Gwilherm Adelin - Wikipedia\n(Adkaset eus William Adelin)\nGwilherm Adelin, pe William Adelin, pe William Ætheling, ganet d'ar 5 a viz Eost 1103 ha marvet d'ar 25 a viz Du 1120, da 17 vloaz, anvet ivez Adelin (pe Adelinus, Adelingus, A(u)delin ha doareoù alleus Ætheling), a oa mab d'ar roue saoz Herri Iañ Bro-Saoz ha d'e bried Matilda Bro-Skos. Mervel a reas e peñse ar Blanche-Nef. Da-heul kement-se e tarzhas ur brezel-hêrezh a vez graet The Anarchy anezhañ en saozneg.\nGwilherm Adelin, mab d'ar roue Herri Iañ Bro-Saoz\nGanet e oa William (anvet diwar-lerc'h e dad-kozh) e Winchester. E dad, Herri Iañ Bro-Saoz, a oa mab yaouankañ Gwilherm an Alouber, dug Normandi deuet da vout roue Bro-Saoz e 1066. E vamm e oa Matilda Flandrez. Roparzh Berr e Heuz (Curthose e saozneg), mab henañ an Alouber, en doa bet dugelezh Normandi, ha William Rufus, ur breur yaouankoc'h da Robert, en doa bet Bro-Saoz. E 1100 e voe lazhet William e-kerzh un abadenn chase, hag anvet Herri da roue neuze. A-benn 1105 en devoa diframmet Normandi digant e vreur Roparzh ivez.\nMamm William, Matilda (anvet Edith ivez), a oa merc'h da Malcolm III, Roue Bro-Skos, ha da Marc'harid Bro-Skos, a voe anvet da santez. Herri en doa aozet an dimeziñ-se da gaout harp digant e sujidi angl-ha-saoz : Marc'harid a oa merc'h-vihan d'ar roue angl-ha-saoz Edmund Ironside, ha gournizez d'ar roue Edouarzh ar C'hofesour ; gant an eured -se e oa aroueziet unaniezh ar renerien norman nevez hag an dierniezh angl-ha-saoz kozh.\nHerri en doa spi e teuje William da ren war e lerc'h... hennezh a oa, da lavaras Henry of Huntingdon, "a prince so pampered" that he seemed "destined to be food for the fire."\nAdtapet diwar « https://br.wikipedia.org/w/index.php?title=Gwilherm_Adelin&oldid=1957570 »\nKemm diwezhañ d'an 15 C'hwe 2022 da 10:51\nKemmoù diwezhañ degaset d'ar bajenn-mañ d'an 15 C'hwe 2022, da 10:51.


Deian ha Loli - Hag Hent-Sant-Jakez\nDeian ha Loli - Hag ar gwir Loutig\nDeian ha Loli - Hag ar c’harr-degas hud\nDeian ha Loli - Ha boudiged an dent\nDeian ha Loli - Hag ar goumoulenn gollet\nDeian ha Loli - Hag an aotrou Kerambornig\nDeian ha Loli - Ha teñzor ar ganevedenn\nDeian ha Loli - Ha kan ar goukoug\nDeian ha Loli - Hag an ti bihan munut\nDeian ha Loli - Hag ar skinwel\nDeian ha Loli - Ha krampouezh an Ened\nDeian ha Loli - Hag ar vioù-dour hud\nDeian ha Loli - Hag al levraoueg\nDeian ha Loli - Ha Santez Dwynwen\nDeian ha Loli - Hag ar gouel penn-bloaz\nDeian ha Loli - Ha feunteun an hetoù\nEnlinenn betek 26/07/2021\nYaouankiz ha Familhoù\nBreur ha c’hoar gevell eo Deian ha Loli, c’hwiled anezho, gant galloudoù hud kuzh a zegas birvilh en o buhez. Hag an daou-se n’int ket fur avat ! Ha jeu kenetrezo alies, peadra da lakaat o zud da sodiñ. A-wechoù e vezont enebourien daonet ha gwechoù all e vezont mignoned vras. Evel an holl vugale a lavarit ? Ya, met… Ur sekred o deus Deian ha Loli, ha den na oar !\nA-drugarez d’o galloudoù hud int gouest da vihanaat evit dont da vezañ bugale vunut. Asambles, pa zistagont ar formulenn « skripidigev », e c’hellont sonnañ o zud araok mont da vevañ troioù-kaer a-vil-vern. Ha, pa reont, eo ur bed digor a c’hortoz anezho, e-lec’h n’eus tra dibosupl ebet. Tro-dro dezho e c’hell al loened, ar gwez ha kement tra zo, komz outo. Ha setu avanturioù e pep lec’h ! En ti, er-maez, en ur c’hastell Lego, war al loar, en ur fuzenn gartoñs pe un tren bihan. Ha dont a ra ar mojennoù da wir...


Pajenn:Milin - Marvaillou Grac h-koz.djvu/8 - Wikimammenn\nPajenn:Milin - Marvaillou Grac h-koz.djvu/8\nlabourat e lavare grons da dud he vro : « Prenet am euz e ker eur seurt bleud flour na gaver ket stank he bar war ar meaz ; ha gant-han e rinn eur seurt kouign, setu ! n’en deuz tanveat biskoaz Iann gouer, m’hen toue ! »\nMar tisplijaz he vojennou d’ann dud studiet mad, Iann gouer a gavaz ivez da damall enn-ho. Re verr, re grenn, re grak e oant, war he veno. Ar pez a oa mad e Rom, ne d-eo ket e Breiz ; kan al labousik a zo berr,\nAdtapet diwar « https://br.wikisource.org/w/index.php?title=Pajenn:Milin_-_Marvaillou_Grac_h-koz.djvu/8&oldid=154710 »\nKemmoù diwezhañ degaset d'ar bajenn-mañ d'an 16 Gwe 2019, da 20:30.


Lisbeth Salander a zo un dudenn faltazi krouet gant ar skrivagner svedat Stieg Larsson hag a gaver en "Deiroberenn Millennium". Er filmoù svedat diazezet war ar romantoù ez eo an aktorez Noomi Rapace a c'hoari perzh Lisbeth Salander.\nHe buhez evel ma'z eo kinniget er romantoù[kemmañ | kemmañ ar vammenn]\nWar a lenner er romantoù e vefe ganet Lisbeth Salander d'an 30 a viz Ebrel 1978. Ur c'hevellez anvet Camilla he deus, met n'o deus tamm darempred ebet. Sophia Agneta Sjölander (ganet e 1960) eo anv he mamm, mervel a ra a e dibenn Millennium 1. Alexander Zalachenko eo anv he zad, ur spier soviedat e oa. Boas e oa da wallañ Sophia Agneta ha da skeiñ ganti. Pa oa 12 vloaz o merc'h e lakaas dour-tan en ur pod laezh hag e taolas anezhañ war he zad pa oa en e garr ha goude-se ec'h enaouas un alumetezenn ha devet e voe he zad. Goude-se e voe kaset Lisbeth Salander da vredospital Sant Stefan evit ar vugale. Er romantoù ez eo kinniget Lisbeth Salander evel ur plac'h dreistvarrek war ar matematik, ha tapet gant sindrom Asperger. Un hacker eo ivez, ha bras-divent eo he memor. Ur c'hulator he deus abalamour d'ar pezh a reas d'he zad.\nLec'hienn saoznek tud sot gant Lisbeth Salander\nAdtapet diwar « https://br.wikipedia.org/w/index.php?title=Lisbeth_Salander&oldid=1928924 »


Kemeneven - Wikipedia\nKastellin (betek 2015)\nKraozon (abaoe 2015)\n1 114 ann. (2019)\n4° 07′ 14″ Kornôg / 48.114722, -4.120556\nbihanañ 52 m — brasañ 280 m\nKemeneven a zo ur gumun eus Bro C'hlazig e kanton Kraozon, e departamant Penn-ar-Bed, e kornôg Breizh.\nWar lez ar Stêr Deir emañ Kemeneven.\nVotet eo bet ar garta Ya d'ar brezhoneg a live 1 gant Kuzul-kêr Kemeneven d'ar 6 a viz Gouere 2017.\nNac'het e voe an distaoliadeg roueel e miz C'hwevrer 1676 ouzh tri den eus Kemeneven, Guillaume Le Quéau, Germain Balbouët hag Ovarnay (hemañ a voe lakaet da varv), goude Emsavadeg ar Bonedoù ruz .\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant ar person, Le Gall e anv, ha gant ur c'hure anvet Coatmen.\n89 gwaz eus ar gumun, d.le. 4,75% eus ar boblañs e 1911, a gollas o buhez abalamour d'ar brezel.\nManer Trefry e Kemeneven a voe implijet e-pad ar brezel dre ma oa ul lec'h evit sikour nijerien ar Re Gevredet da achapiñ. Césaire de Poulpiquet ha Geneviève de Poulpiquet a oa perc'henned ar maner ha kemer a raent perzh er rouedad Pat Line.\nChapel Intron Varia Gergoad.\nMonumant ar re varv er vourc’h, luc'hskeudenn.\nMonumant ar re varv e Kergoad, luc'hskeudenn.\n(br) Kemeneven war lec'hienn Geobreizh\n↑ Kristof Jezegoù, Hor Bro e-pad ar Revolusion, Ti-moullañ Ar Bobl, Karaez, 1915, pajenn 44\nAdtapet diwar « https://br.wikipedia.org/w/index.php?title=Kemeneven&oldid=1971464 »


Un elfenn gimiek eo an titaniom ; Ti eo e arouez kimiek, 22 e niver atomek ha 47,867 e dolz atomek. Ur metal ardreuzat eo an titaniom.\nSkandiom – Titaniom – Vanadiom\nNiver atomek 22\nAozadur elektronek [Ar] 3d2 4s2\nSkin atomek 144,8\nTolz atomek 47,867\nE kailh ilmenit bet kavet e Kernev-Veur gant ar beleg kerneveurat William Gregor e 1791 e voe dizoloet an titaniom.  War-dro an hevelep mare e voe kavet ivez gant ar maenoniour aostrian Franz-Joseph Müller von Reichenstein, hogen ne voe ket gouest d'e dermeniñ. E 1796 e voe dizoloet adarre gant ar c'himiour prusian Martin Heinrich Klaproth en un tamm rutil en Hungaria, a roas un anv d'an elfenn nevez diwar ar ramzed anvet Titaned e gwengelouriezh Henc'hres.\nEn holl gevandirioù e kaver ilmenit ha rutil ; 6 000 tonennad ilmenit ha 700 tonennad rutil a voe kenderc'het er bed e 2011.\nKalet ha skedus eo an titaniom, ha kreñv eo enep ar merglañ (dour mor, dour real ha klor). Digemm e chom pa vez lakaet da zaremprediñ ur vazenn hag an darn vuiañ eus an trenkennoù. Deviñ en aer a ra pa vez bruzhunet, ha gouest eo da darzhañ. Ne goll ket e liv, hag e levnañ a c'haller digudenn.\nEr c'hailhoù houarn (Fe), ilmenit (FeTiO3) ha rutil (TiO2) e vez kavet en natur. Kenderc'het e vez dre lakaat e stumm oksidet (FeTiO3 pe TiO2) da dommañ gant karbon ha diglor (Cl2) a-benn kaout TiCl4, a vez tommet d'e dro gant gaz magneziom en un aergelc'h argon.\nEus 39,99 u (40Ti) betek 57,966 u (58Ti) eo skalfad tolz atomek izotopoù an titaniom. Pemp izotop stabil a gaver en natur : 46Ti (45,953 u), 47Ti (46,952 u), 48Ti (47,948 u), 49Ti (48,949 u) ha 50Ti (49,945 u) ; 48Ti a gaver an aliesañ (73,8 % eus an izotopoù Ti a gaver en natur).\nKendeuzet e vez gant an dir a-benn e danavaat hag e wareziñ diouzh ar mergl. Gant aluminiom e vez kendeuzet ivez evit e danavaat.\nAlies e vez kendeuzet gant vanadiom pe gouevr d'o c'haletaat, ha gant metaloù all : houarn, manganez, molibden, da skouer.\nPoultr-tarzh a reer gant titaniom, evit ma vefe skedus ar flammennoù (tanioù-arvest).\nAn darn vrasañ eus an titaniom a denner eus an Douar a ya da sevel dioksidenn ditatiom (TiO2), a zo un enlivad gwenn-kann a gaver el livajoù, er paper, en toaz-dent hag er mezelloù, a-douez danvezioù all. Gant PbO2 e veze graet gwezhall, met paouezet ez eus bet en abeg da bistriusted ar plom (kleñved ar blomegezh, anvet saturnegezh ivez).\nEr c'hirri-nij, en egorlistri, er bigi-brezel hag en armoù ez arverer titaniom kendeuzet gant aluminiom, vanadiom ha metaloù all, peogwir ez eus ezhomm a vetaloù skañv, kalet, na faoutont ket, na verglont ket hag a zalc'h pell. E kement kenderc'had greantel a rank herzel ouzh ar mergl ez implijer kendeuzadoù titaniom.\n↑ EMSLEY John, Nature's Building Blocks : An A-Z Guide to the Elements, Oxford University Press, 2003 ISBN 978-0-19-850340-8 (en)\nAdtapet diwar « https://br.wikipedia.org/w/index.php?title=Titaniom&oldid=1899470 »\nDernière modification le 5 Ebr 2021, à 13:25\nKemmoù diwezhañ degaset d'ar bajenn-mañ d'an 5 Ebr 2021, da 13:25.


Gradišće (kroateg Burgenland)\n(Banniel Burgenland) (Skoed-ardamez Burgenland)\nYezhoù ofisiel Alamaneg, kroateg Burgenland, hungareg\nPennrener ar stad kevredet (Landeshauptmann) Hans Peter Doskozil (STÖ sokialour)\nGorread 3 966 km²\n-Stankter 277 569 (2001)\nBurgenland ("Bro ar C'hastelloù"; hungareg Felsőőrvidék pe Őrvidék, kroateg Gradišće) zo ur stad kevredet a Aostria. Betek 1921 e oa perzh eus Hungaria, met diwar emglev Trianon e voe lakaet ar vro e dalc'h Aostria. Eisenstadt (hungareg Kismárton, kroateg Željezno) eo e gêr-benn.\nTeir yezh ofisiel a zo e Burgenland: an alamaneg, an hungareg ha kroateg Burgenland (hag a zo ur standard dezhañ e-unan). Ar Romeg n' eo ket kenofisiel, met anavezet eo gant ar stad Aostrian, ha moullet e vez levrioù-skol er yezh-mañ ivez.\n1 Kêrioù pennañ Burgenland\n2 Tud vrudet a vBurgenland\nKêrioù pennañ BurgenlandAozañ\nDre ur referendom e chomas Sopron (alamaneg Ödenburg), kêr-benn ar rannvro, stag ouzh Hungaria e 1921. N'eus ket kalz kêrioù a-bouez er peurrest eus ar vro e gwirionez,\n1 Eisenstadt/ hu: Kismárton/ kr: Željezno, kêr-benn Burgenland 13 664\n2 Oberwart/ hu: Felsőőr/ kr: Gornja Borta 6 696\n3 Mattersburg/ hu: Nagymárton / kr: Materštof 6 256\nTud vrudet a vBurgenlandAozañ\nJoseph Haydn, sonaozour\nFranz (Ferenc) Liszt, sonaozour\nGwinieg Burgenland eo hini pennañ Aostria. Gwinoù ruz sec'h evel Blaufränkischer ha Zweigelt a vez produet dreist-holl, met Strohwein, gwin gwenn dous kar da Sauternes, zo ivez.\nLec'hienn ofisiel stad kevredet Burgenland\nKroateg Burgenland 5,9%\nKroateg unvan 1,3%\nYezhoù all 2,8%\nAdtapet diwar « https://br.wikipedia.org/w/index.php?title=Burgenland&oldid=1830223 »\nDernière modification le 28 C'hwe 2019, à 22:01\nKemmoù diwezhañ degaset d'ar bajenn-mañ d'an 28 C'hwe 2019, da 22:01.


Ag er Sacremand a Urh - Wikimammenn\nAg er Sacremand a Urh\nE ti J.M. GALLES, 1790 (pp. 428-439).\n◄ Ag er Sacremand a Nouyèn Ag er Sacremand a Urh Ag er Sacremand a Briedereah ►\nEn Urh e zou ur Sacremand, rac m’en dai ur merche sansibl, péhani e laqua græce Doud én inean. Én éffæd, er péh e ra en Éscob én ur rein en Urheu, hac er Pedènneu e lar, e gouéh ol idan er squêndeu : ha dré vertu er péh e ra en Éscob, hac er Pedènneu e lar, Doué e ra d’er-ré e receu en Urheu er bouvoër hac er græce d’excelsein er hargueu sacrét, èl mei, de larèt en Overen ; de bardonnein er péhedeu ; de berdêg ; de vadèein, &c. Opèn er græceu-ze, er Sacremand a Urh e zoug ehue caractær én inean, quer clous èl er Vadiènd hac er Gonfirmation ; hac èl-ce n’eèllér quet er receu istroh eid ur uéh.\nEn dispositioneu requis eit receu en Urheu, e zou : 1.° Bout distag doh er béd ha doh en danné. 2.° En doud ur grèd berhuidand eit gloër en Eutru-Doué hac eit salvedigueah en Nessan. 3.° Bout courajus, ferm, avisét-mat ha patiand én trebilleu. 4.° Carein el labour, er sciance santel, er vuhé distorb hac er Bedèn. 5.° Condui ur vuhé pur, humbl hac a scùir vat. 6.° En doud er halitéeu requis eit chervige en Ilis, ha bout galhuét guet Doué d’ér hargueu santel-ze. Malheur d’en tadeu ha mameu péré e ingage ou bugalé de receu en Urheu, hemb n’ou dès en dispositioneu-ze, hemb consultein Doué ar ou vocation, marcè memb inemp d’ou volanté. Quemènt-ce-zou pèn-caus d’en darn-muyan ag er scandal ha desordreu e arrihue én Ilis.\nN’en dai quet erhoalh en doud en dispositioneu-ze : réd-è opèn boud exant a bep-sort irregularité ; rac en Ilis e zihuèn doh er-ré irreguliér a hum bresantein d’en Urheu, èl mei er-ré fol pé innoçant ; er-ré en dès un defaut-benac spleitabl én ou horv ; er-ré n’en dint quet legitim ; er-ré n’ou dès quet én oaid pé er siance requis ; er-ré-zou bet diméét istroh eid ur uéh, pé e zou bet diméét d’un intanvès ; ... er-ré en dès lahét, pé blessét unan-benac bet-ha torrein é vambreu ; er-ré en dès collét ou reputation dré ur vechér scandalus, pé dré ur vince-benac infam, èl en touyereah, er blasfæm, el lubricité, en ivraignereah, &c. ; er-ré e ra profession publiq ag un Doctrin condannét dré en Ilis, &c. En Ilis e ordrén ma vou bannét tair gùéh é Pron en Overèn er-ré e hum bresantt de receu en Urheu sacrét, eid avertissein er Fidelèt de bédein Doué eit-t’ai, ha de zisclæriein mar hanàuant ar ou houst un defaut-benac ag er-ré hun nès merchét.\nEn Ilis e vènn m’en dou er-ré e hum bresantt de receu er Soudiaconat, pé ur benefice, pé un titr diazéét ar ur fond pé ar un defice ardro talvouédigueah cant-livr a rantt d’er bihannan, eit ma heèlleint bihuein hemb boud obligét de labourad eit gounit ou bouéd.\nEr-ré en dès ur benefice-benac idan ou dourn hac en dès droæd d’er presantein, e zou obligét idan boén a béhet marvel, (é spécial mar dai quêstion ag ur Bersonage), d’er rein d’en hani er méritt muyan ; de larèt-è, d’en hani e hanàuant gùellan ér stad de rantein chervige d’en Ilis. En dud-ce quênd gobér ou choæge, e zeli consultein en Eutru-Doué ha tud capabl d’ou secour én un affer a gonsequance èl honnéh. Ne zeliant quet enta seèllèt doh ou interèss, na bout douguét eit ou hærènt drès er-ré-ral, na cheleuèt er-ré e zehai d’ou fedein pé de guenig tehai un dra-benac, eit ou ingagein d’ou choæge-int pé ou amièt. Ne fautehai meit quemènt-ce eit commettein ur simoni, péhani e gonsist é trafiquein guet en treu santel. Eèllein e rér hum rantein cablus ag en torfæt infam-ze é tair-fæçon : 1.° A pe rér argant pé un dra-benac e tall argant, eit en dout un dra spirituel ; pé ma receuér pé argant pé ur chervige-benac eit rein un dra spirituel. 2.° A pe hum accordér guet un-aral de rein dehou un dra spirituel eid un dra tamporel. 3.° A pe rér un dra spirituel pé tamporel d’un-aral guet en intantion ma rei, èl é pèn-troq, un dra-benac spirituel pé tamporel, èl mei rein presandeu pé rantein chervige d’un-aral guet en intantion a dènnein guet-t’ou pé ur benefice, pé un dra-benac sacrét.\nBout-ç’ou hoah. ur sort simoni e hanhuér confidance, hac e gonsist é rein ur benefice de unan, é condition ma rei er rantt a nehou, pé lod ag er rantt d’un-aral ; pé é condition ma rei er benefice memb d’un-aral é pèn ur certæn amzér.\nEr-ré-zou simoniaq én éffæd, e gouéh idan un éscommunication reservét, e goll ou benefice pé en droæd d’er presantein én amzér de zonnèt. Mæs er-ré n’en dint simoniaq meid a intantion, ne gouéhant quet idan en éscommunication, penaus-benac ma péhant marvelemant, ha m’en dint obligét é cousciance de gùittad ou benefice.\nA fæd en implé e zeliér gobér a zanné en Ilis, guharal é reglait ou lod d’en Éscob ha d’er Velean : ul lod e oai destinét eid er beurerion, hac ul lod-aral eid antretenein en Ilis. Rac-ce en-n’emb e zou carguét ag er sort-danné-ze, e zeli considérein a dost n’en dint quet reit tehai eit bihuein én ou æz, nac eid avantagein ou hærènt, mæs eit chervige en Ilis, ha soulagein er beurerion hac en enevadèt. Ne zeliant quet caigein en danné-ze guet er-ré e eèllant ou doud a hènd-aral, guet eun ne zehai ou hærènt de brofittéin a héritage er beurerion. Güæd e vou condannét é Jugemand en Eutru-Doué a gaus d’er goal-implé a zanné en Ilis. Quemènt-ce e zeliehai laquad de greinein er-ré e héritt de dud a Ilis. (En-n’emb e hum gavehai ambarasset ar er poénd-ce, e zeli consultein unan-benac abil hac avisét mat, ha tremén dré er péh e larou dehou).\nArlerh en Introït, en Éscob e ra galhuein er-ré e zeli receu en Urheu bihan, péré e hum bresantt guet ur Surpeliss gusquét dehai, hag ur oleuèn én ou dourn. En Éscob e ra dehai alhuéyeu en Ilis de douchein én ur plad ; ou hondui e rér arlerh de doul dor en Ilis, e zigueorant hac e chairrant ; hac anfin rein é rér dehai ur hloh de sonnein, eit merchein dehai é mant carguét : 1.° a chairrein doreu en Ilis hac a ou digueor ; 2.° a virèt n’antréou abarh na lonnèt na nitra divodest ; 3.° a zerhel el lieinage, en Orlemanteu hac en Autærieu prop hac honest ; 4.° a sonnein er hlehér eid assamblein er Fidelèt d’en Officeu ha d’en instructioneu.\nEit rein en Urh a Acolyt, en Éscob e bresantt d’er-ré er receu, un antulér guet ur oleuèn, hac arlerh en orçolieu e vai é terhel er gùin hac en deur eid en Overèn, eit merchein dehai é mant carguét a alum er goleu én Ilis d’en Officeu, a breparein en tan hac en ançans, en deur hac er gùin eid en Overèn, hac a secour en Diacr hac er Soudiacr doh en Autær.\nAnfin ean e bresantt dehai el livr ag en Aviél eit merchein é receuant er bouvoër de gannein en Aviél én Overèn, ha d’en éxpliquein d’er bobl.\nDurand ma cannér en Hymn Veni Creator, &c. er Velean e stouy ar ou deulein ital treid en Éscob, péhani guet en Oleàu e ra ur Groès é pod ou deourn joéntèt, én ur gommance a bèn ou mêd diheu beèd pèn er bis youdeu ag en dourn clei, ha a bèn ou mêd clei beèd pèn er bis youdeu ag en dourn diheu, eit consacrein ou deourn hac eit goulèn guet Doué ma vénigueou ha ma consacrou dré vertu er Speret-Santel, ol er péh e vénigueou hac e gonsacrou deourn er Velean.\nGoudé m’ou dès golhèt ou deourn, ean e bresantt dehai er Halice guet er gùin, en deur hac er bara déstinét eit larèt en Overèn, eit merchein dehai é receuant er bouvoër d’offrein er Sacrifice-ze eid er-ré vihue hac eid er-ré varhue.\nArlerh en Aviél ol er-ré e receu en Urheu, e ya d’offrein ou goleuèn d’en Éscob, péhani e represantt Jesus-Chrouist, eit discoein é fal dehai ma vou losquét ou halon, èl ur oleuèn, guet ur grèd berhuidant eit gloër en Eutru-Doué ha salvedigueah er Fidelèt.\nArlerh quemènt-ce er Velean nehué e lar en Overèn guet en Éscob hac e gonsacr guet-t’ou. Goudé er Gommunion ind e lar a Voéh ihuel Symbol en Apostolèt, eit gobér profession solamnel ag er Fé e zeliant perdêg d’er bobl a berh Doué hac a berh en Ilis. Nezè ind e hum bresantt ital treid en Éscob péhani e laqua é zeourn ar ou fèn, eit rein dehai er bouvoër de bardonnein er péhedeu : ha quentèh ean e zisplæg er Gasul a ziar ou discoai, eit merchein dehai en ou dès receuét en ol pouvoërieu ag en Urh a Velèg. Anfin en Éscob e guemér ou deourn joéntét itré é zeu-zourn-ean, hac e ra dehai promettein dehou respèt, aboeissance ha fidelité.\nOl er-ré e assist ér ceremoni ag en Urheu, e zeli pedein Doué de rein d’er-ré ou receu, er græceu hac er vertuyeu e oulèn en Éscob aveit-t’ai.\nAdtapet diwar « https://br.wikisource.org/w/index.php?title=Ag_er_Sacremand_a_Urh&oldid=83233 »\nKemmoù diwezhañ degaset d'ar bajenn-mañ d'an 6 Gen 2016, da 10:50.


Skalier (frenom) - Wikipedia\nUn doare toullgorferezh eo skalier ar frenom, anvet ivez Skalier Jakob, ma vez toullet ul lodenn eus ardivink-genel ar baotred ma vez toullet frenom ar c'hlac'h meur a wezh renk-ouzh-renk didan ar c'halc'h eus ar penna anezhañ o vont war-du pe betek ar goursac'h.\nPareañ a ra buan a-walc'h, dindan 2-5 sizhunvezh.\nA-wezhoù e vez kavet war un dro gant ur skalier hafadaoù pe c'hoazh gant ur skalier guichoù. Raloc'h eo ar skalier lorumoù.\nAdtapet diwar « https://br.wikipedia.org/w/index.php?title=Skalier_(frenom)&oldid=417646 »\nKemmoù diwezhañ degaset d'ar bajenn-mañ d'an 30 Du 2008, da 13:14.


Cwm (Sir Ddinbych) - Wikipedia\nCwm (Sir Ddinbych)\nMeur a lec'h zo anvet Cwm e Kembre.\nIliz Sent Mael ha Sulien, e Cwm\nCwm pe Y Cwm zo ur gêriadenn vihan hag ur barrez e Sir Ddinbych, e Kembre. Emañ e kumuniezh Tremeirchion, Cwm a'r Waun.\nEmañ e traoñienn Dyffryn Clwyd, en tu reter anezhi, nepell diouzh Diserth, er reter da gêr Rhuddlan. "Saonenn" eo ster an anv cwm, hag evel m'en diskuez an anv, emañ ar gêriadenn en ur saonenn er c'huzh-heol da v-Bryniau Clwyd. Un hent a dremen dre ar saonenn da-gaout Treffynnon.\nGouestlet eo an iliz-parrez da sent Mael ha Sulien. Ur grugell ragistorel zo war un dorgenn er c'hreisteiz d'ar gêriadenn hag ur c'hreñvlec'h bihan war un dorgenn all en hanternoz.\nKrediñ a reer e voe ganet ha maget ar barzh Dafydd Ddu o Hiraddug (marv war-dro 1370) er barrez.\nE 2011 e oa 378 a dud o chom e Cwm ha 99 anezho a oa kembraegerien (27,5%).\n↑ Office for National Statistics - Key Figures for 2011 Census: Key Statistics\nAdtapet diwar « https://br.wikipedia.org/w/index.php?title=Cwm_(Sir_Ddinbych)&oldid=1702657 »\nKemmoù diwezhañ degaset d'ar bajenn-mañ d'an 16 Mae 2016, da 08:04.


Plediñ a ra an niverenn 70 get «Priz Lennegel Sten Kidna». E-mesk al levrioù embannet e 2007-2008, penaos gober un dibab ha sevel roll al levrioù àr ar renk. Setu ar goulenn kentañ savet doc'h skipailh An Dasson haTi-Kêr ar Bonoù a-raok lansiñ ar priz lennegel. Ar priz 'oa bet roet d'ar romant «Etrezek an Enez» skrivet get Mich Beyer. He feson da skriv 'zo brav, he yezh sklaer ha kempenn. Kinnig a ra ar roman-mañ d'al lenner ur c'hant pajennad bennak a blijadur iskis, dous hag un tamm c'hwero.\nGoude, ur pennad skriv a-ziar buhez Sten Kidna. E-barzh e vez displeget perak en doa dibabet anv «Sten Kidna». C'hwi a gavo ivez ur varzhoneg skivet getañ ha tennet ag e zastumad «Kannenn d'ar Vuhez» embannet e 1974.\nÀr-lerc'h eh eus un atersadenn get Michel Demion kuzulier-Kêr ar Bonoù. Komz a ra ag e vugaleaj ha lâret a ra penaos eo daet da vout skrivagner. Difenn a ra ar brezhoneg daoust ma ne gomz ket ar yezh. Eñ an hini eo, get e vignon Jean Lutrot, eilvaer T i-Kêr ar Bonoù, en deus bet ar soñj da grouiñ ar priz lennegel «Le Bono au Long Cours».\nEr fin ar gelaouen e kavoc'h ur pennad-skiv é plediñ get harz-labour ar studierion e Skol-veur Roazhon 2 hag unan arall a-ziàr eilvet lodenn kronikennoù «Etrezomp e Brezhoneg» skivet get Job Jaffré ha kinniget get Daniel Doujet.


BlackBerry zo un hollad pellgomzioù hezoug smartphone, tabletennoù, ha servijoù krouet gant an embregerezh kanadian BlackBerry Limited (anvet Research In Motion, pe RIM). Evit ar pellgomzioù hezoug ez int savet bremañ gant TCL Communication (dindan an anv merk BlackBerry Mobile) evit ar bed, BB Merah Putih evit Indonezia hag Optiemus evit ar marc'had indian.\nBlackBerry 8820, BlackBerry Bold 9900 ha BlackBerry Classic\nE miz C'hwevrer 2017, BlackBerry Mobile en devoa embannet ar BlackBerry KeyOne, a voe brudet evit kaout un douchennaoueg gwir dindan ar skramm, gant ur bateri padus, hag ur savenn disheñvel eus an OS10.\nAr pellgomzioù hezoug gant BlackBerry doare Android zo reoù gant BlackBerry Motion. Ar pellgomzioù-se, gant ar re doare BlackBerry Aurora savet gant BB Merah Purih a zo deuet da vezañ linenn sevel diazez an embregerezh.\nAr c'hentañ pellgomz BlackBerry, ar stumm 850, a voe embannet e 1999 e München, en Alamagn.\nAdtapet diwar « https://br.wikipedia.org/w/index.php?title=Blackberry&oldid=1908509 »\nDernière modification le 5 Eos 2021, à 17:36\nKemmoù diwezhañ degaset d'ar bajenn-mañ d'an 5 Eos 2021, da 17:36.


Pajenn:Pompery - Quelennou var labour pe gonnidegues an douar, 1851.djvu/244 - Wikimammenn\nPajenn:Pompery - Quelennou var labour pe gonnidegues an douar, 1851.djvu/244\nvraz, vez laquet, eb squiant, aroc pé varlec’h an daou it zo ô nem eulia. Couscoudé, an douarou stuziet eguissé né zéanont biquen ; quenderc’hel a réont da deurel eost, dré ma zint quen trézec en no zoaré ha quer mad, ha conzien dan dremp é caver en aod pez a guérer, pétraman er c’hériou pa mer a guichen. Al beza talvoudussoc’h, velato, da lacad doc’htu meur a eost divagus. an eil goudé éguilé, pa eo founus an tremp ha pinvidic avoalc’h an douar evid gonzanvi an doaré stuzia-zé eb falaad ; ha dar priz é ma hô ziéguéchou, ar gonnideien deus an arvor rencont Quelen eur c’hiz stuzia eus al Leon neller ober nemet en douarou dreist-ol.\nAn doaré lacad id ac éostou da netad ha da vellad peb peb eil tro zo ar squiantussa, abalamour ar c’hiz-zé né c’houzan quet daou eost divagus doc’h-tu, mes\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/244&oldid=141456 »


Karabac’h: ur brezel a c’hall lakaat peoc’h er C’haokaz en arvar\nArmenia. Monumant e koun al lazhadeg e 1915.\nPublié le 25/04/22 9:51 -- mis à jour le 26/04/22 11:54\nBremañ dre m’emañ ar bed a-bezh o heuliañ keloù eus Ukraina ne vez ket taolet evezh ouzh ur brezel all etre div vro bet gwechall republikoù an Unvaniezh Soviedel: Armenia hag Azerbaidjan. Koulskoude e bad ar brezel-mañ abaoe war-dro 30 vloavezh ha prest eo bremañ da darzhañ en-dro en un doare krisoc’h c’hoazh.\nGoude fin an Unvaniezh Soviedel e teuas Armenia, Jorjia hag Azerbaidjan da vezañ stadoù dieub. Evit hini eus Europa a ya d’ar broioù-se n’eus ket kalz a ziforzh etrezo : an natur, ar boued, an arzoù-kaer ha spered an dud a zo heñvel tamm pe damm. Koulskoude evit ar re o chom eno, anat eo ez eo diaes mirout ar peoc’h etre broioù ken disheñvel o sevenadur, o yezhoù hag o istor. Tostoc’h eo spered Jorjia ouzh hini Europa, ouzh hini Bro-C’hres da skouer, ur vro Gristen e lec’h emañ ar relijion un dra a-bouez-bras. Ur vro Gristen eo Armenia ivez, met sevenadur ar vro a zo e meur a zoare heñvel ouzh hini Iran. An trede bro, Azerbaidjan, a zo muzulman ha dre he yezh hag he sevenadur eo liammet gant Turkia. E kement bro-se ez eo mesket traoù a-vremañ gant hengounioù kozh, en un doare a-wechoù diaes da gompren evit tud eus an diavaez.\nN’eo ket un dra nevez-flamm ar brezel etre an Armenianed hag Azerbaijdaned. E derou an XXvet kantved e oe emgannoù etre ar vuzulmiz hag ar gristenien e meur a lec’h er Reter-nesañ, pezh a oa bet heuliet gant ul lazhadeg anavezet mat e 1915. Dres d’ar mare-se e oa klevet anv Nagorni Karabac’h (an anv-se a dalv Karabac’h war ar menezioù). Ar rannvro-se a oa un dachenn douar ma veze o vevañ warnañ an Armenianed hag an Azerbaidjaned. Rak-se ne oa ket aes divizout da biv, da beseurt stad pe bobl e oa an douar-mañ. Div wech, etre 1905-1907 hag etre 1918-1920, e oe emgannoù kriz eno.\nD’ar mare-se e oa kalz muioc’h a Armenianed eget a Azerbaidjaned o vevañ er c’horn-bro-se hag e veze an div bobl o stourm an eil ouzh eben evit an douar hag a oa d’ar mare-se priziusañ tra er bed. Etre 1918 – 1920 goude an dispac’h e Rusia e oa deuet da vezañ Armenia hag Azerbaidjan stadoù dieub ha ne oa ket tu divizout da beseurt vro e oa Nagorni Karabac’h.\nGoude 1922 e oe staget ouzh Unvaniezh Soviedel an div stad ha roet e oe Karabac’h da Republik an Azerbaidjan. Eveljust ne oe ket bet Armenia a-du. Koulskoude da vare ar spont bras ne oa ket aes sevel e vouezh. Meur a wech e c’houlennas gouarnamant Armenia cheñch stad an traoù, met ne oe respont ebet digant ar gouarnamant soviedel. E bloavezhioù 1960 e oe c’hoazh un doare dispac’h e Karabac’h met ne oa cheñchet mann ebet.\nKement-se a badas betek fin ar bloavezhioù 1980. Da vare Gorbatchev e oa spi da gaout muioc’h a frankiz e republikoù ar C’haokaz. E 1987 – 1988 e krogas emgannoù etre an Armenianed hag an Azerbaidjaned. E 1988 e oe ul lazhadeg euzhus e kêr Sumgait, e-lec’h ma oa lazhet meur a Armenian. Hag abaoe 1990 e krogas ur brezel kriz hag a bad betek-henn. Evel-just en un doare ofisiel e oa echu e 1994. Met e gwirionez e kendalc’he ar reuz tamm pe damm, pezh am eus gwelet va-unan e 2012 hag e 2013 pa oan o vont dre ar menezioù eus Tbilisi, kêrbenn Jorjia, da Erevan, kêrbenn Armenia. Ret e oa da veur a familh tec’hout eus lec’hioù dañjerus, ha dilezel o ziez. Siwazh ne dalvez ket kement-se vezent ket ken en arvar bremañ c’hoazh.\nMarietta Abram, 62 vloaz, ganet e kêriadenn Dvin en Armenia, a oa ret dezhi tec’hout kuit eus Armenia goude an holl darvoudoù-se e derou ar bloavezhioù 1990. Aet eo gant he gwaz da Ukraina e kêr C’herson nepell eus Odessa. Siwazh, bremañ e rank kuitaat Ukraina ivez ha klask repu gant he merc’h en un tu bennak. Dont a-benn a reas da vont da dTbilisi dre vil poan, dispignet ganti hec’h holl arc’hant.\nSouezhus eo ne oa ket ar bed a-bezh evit teurel evezh ouzh ar brezel-se a-raok 27 a viz gwengolo 2020 pa oa deuet ar brezel da vezañ ken kriz ha ken gwadek ma ne oa ket tu ober van ne c’hoarveze netra : Turkia a oa war-nes sikour arme Azerbaidjan pa oa Armenia o c’hortoz arme Rusia da reiñ dezhi un tamm skoazell. E Jorjia, ur vro neptu, e oa gwall nec’het an holl dre m’emañ Armenianed hag Azerbaidjaned o chom eno abaoe meur a gantved. Fur a-walc’h e oe an eil re hag ar re all evit bevañ e peoc’h e Jorjia.\nD’ar 10 a viz du 2020 e oa sinet ar peoc’h etre Azerbaidjan hag Armenia. Gant Azerbaidjan e oa aet an trec’h ha miret e oa an douaroù aloubet gant e arme dezhañ. Siwazh, den ebet ne gred m’eo echu istor Nagorni Karabac’h. Bresk-kenañ e chom ar peoc’h e broioù ar C’haokaz.\nLe Secret Bien Gardé du Caucase sur Brezhoweb par BREZHOWEB le 29/12/2017\nTrugarezh deoc'h da reiñ deomp keleier eus broioù ar C'haokaz.\nTrugarez vras deoc'h da gelaouiñ ac'hanomp diwar ar C'haokaz.\nA-bouez eo evit Breizh, hag ur blijadur eo d'ho lenn.


kenmore elite oasis – avtomatybesplatno.club\nPosted on 11/17/2018 03:51:03 am 11/17/2018 03:51:03 am by avtomatybesplatno.club\nkenmore elite oasis kenmore elite for sale in classifieds u0026 buy and sell in kenmore elite oasis st dryer error codes.\nkenmore elite oasis kenmore elite oasis white 120v dryer 29x27x44 model 11067032600 kenmore elite oasis dryer manual.\nkenmore elite oasis kenmore elite oasis top load washer king size capacity 000242 kenmore elite oasis st dryer code f1.\nkenmore elite oasis kenmore elite oasis dryer kenmore elite oasis dryer installation manual find more kenmore elite oasis washer and dryer washer works kenmore elite oasis washer and dryer washer works like new dryer frequently shows.\nkenmore elite oasis kenmore elite oasis he xl washer steam dryer set kenmore elite oasis st dryer will not heat up.\nkenmore elite oasis kenmore elite oasis he washer machine control panel kenmore elite oasis washer manual download.\nkenmore elite oasis kenmore elite oasis washer elite washing machine image 1 elite calypso washer dryer set elite washer kenmore elite oasis st dryer thermal fuse.\nkenmore elite oasis kenmore elite oasis dryer oasis dryer error code elite oasis st dryer not heating oasis top kenmore elite oasis kenmore elite oasis dryer parts list.\nkenmore elite oasis blue kenmore elite oasis gas dryer dryer only no washing machine kenmore elite oasis washer parts diagram.\nkenmore elite oasis kenmore elite oasis 11067087600 dryer kenmore elite oasis electric dryer parts.\nkenmore elite oasis 480 slightly used kenmore elite oasis kenmore elite oasis he drain pump.\nkenmore elite oasis picture 1 of 3 kenmore elite oasis st dryer code f1.\nkenmore elite oasis medium size of famed kenmore elite oasis washer dryer set he stainless canyon capacity kenmore sears kenmore elite oasis washer manual.\nkenmore elite oasis kenmore elite dryer dryer elite electric bisque kenmore elite dryer model 110 repair manual kenmore elite kenmore elite oasis he washer parts.\nkenmore elite oasis amazoncom whirlpool w10189966 control board for washer home improvement kenmore elite oasis dryer parts.\nkenmore elite oasis kenmore elite oasis electric dryer manual.\nkenmore elite oasis kenmore elite dryer image for item kenmore elite oasis dryer manual kenmore elite kenmore elite oasis st dryer.\nkenmore elite oasis kenmore kenmore elite oasis he washer recall.\nkenmore elite oasis kenmore elite oasis washing machine repair cu ft top load washer gas dryer combo sets home kenmore elite kenmore elite oasis dryer no heat.\nkenmore elite oasis he kenmore elite oasis washer dryer and laundry drawers kenmore elite oasis washer problems.\nkenmore elite oasis 28 photos for goeasy used washer dryer kenmore elite oasis washer f1 code.\nkenmore elite oasis i purchased the kenmore oasis about a month and a half ago the oasis is a top loading washing machine which is what i needed since my back gave out a few kenmore elite oasis he washer type 580.\nkenmore elite oasis kenmore elite oasis washerdryer set kenmore elite oasis washer.\nkenmore elite oasis kenmore elite oasis washing machine kenmore elite oasis he washer manual.\nkenmore elite oasis kenmore elite oasis he xl washer dryer set kenmore elite oasis st dryer heating element.\nkenmore elite oasis kenmore elite oasis white 120v dryer 29x27x44 model 11067032600 kenmore elite oasis he parts.\nkenmore elite oasis kenmore elite oasis washerdryer set kenmore elite oasis st dryer.\nkenmore elite oasis kenmore elite dryer heating element pull out on the plastic end kenmore elite oasis dryer heating kenmore elite kenmore elite oasis st dryer will not heat up.\nkenmore elite oasis kenmore elite oasis 38 cu ft king size capacity plus washer 2705 kenmore elite oasis gas dryer parts.\nkenmore elite oasis kenmore elite oasis top load washer and gas dryer kenmore elite oasis washer unbalanced load.\nkenmore elite oasis kenmore elite oasis he rotor position sensor replacement f51 and lf error codes kenmore elite oasis electric dryer manual.\nkenmore elite oasis kenmoreeliteoasiswasherdryerset2 used furniture and more kenmore elite oasis washer capacity.\nkenmore elite oasis kenmore elite oasis washer is junk kenmore elite oasis he washer code f51.\nkenmore elite oasis click here to go to stricklybojacks link on san diego craigslist kenmore elite oasis st dryer error codes.\nkenmore elite oasis kenmore elite oasis he xl washer electric dryer set kenmore elite oasis st electric dryer manual.\nkenmore elite oasis kenmore elite oasis washer and electric dryer kenmore elite dryer kenmore elite oasis he suspension.\nkenmore elite oasis how to reset a sears kenmore elite oasis washer kenmore elite oasis dryer parts manual.\nkenmore elite oasis 400 slightly used kenmore elite oasis kenmore elite oasis dryer belt replacement.\nkenmore elite oasis kenmore elite oasis energy star washer nearly new kenmore elite oasis dryer f40 code.\nkenmore elite oasis washer kenmore elite oasis washer manual pdf sears manual2007 manualkenmore 20 kenmore oasis washer kenmore elite oasis dryer heating element.\nkenmore elite oasis kenmore elite oasis 11067087600 dryer kenmore elite oasis he washer diagram.\nkenmore elite oasis kenmore elite oasis washer kenmore elite oasis washer manual 110.\nkenmore elite oasis kenmore dryer shoe rack elite he3 kenmore elite oasis st dryer parts.\nkenmore elite oasis kenmore elite dryer kenmore elite oasis dryer.\nkenmore elite oasis kenmore elite oasis he washer and dryer set kenmore elite oasis washer parts lists.\nkenmore elite oasis kenmore elite oasis dryer kenmore elite oasis st dryer thermal fuse.\nkenmore elite oasis works great kenmore elite oasis washer and dryer canyon kenmore elite oasis steam dryer parts.\nkenmore elite oasis kenmore elite oasis washer elite oasis he washing machine parts or repair kenmore elite oasis electric dryer manual.\nkenmore elite oasis kenmore elite oasis king capacity washer kenmore elite oasis he.\nkenmore elite oasis kenmore elite oasis dryer 5 best laundry dryers of picture kenmore elite oasis electric dryer parts kenmore elite oasis he washer type 580.\nkenmore elite oasis kenmore elite oasis he xl washer and steam dryer set kenmore elite oasis dryer troubleshooting.\nkenmore elite oasis kenmore elite oasis dryer error codes.\nkenmore elite oasis picture 1 of 3 sears kenmore elite oasis washer manual repairman.\nkenmore elite oasis picture kenmore elite oasis he washer type 580.\nkenmore elite oasis kenmore elite oasis wiring diagram kenmore elite oasis washer parts list.\nkenmore elite oasis kenmore washing machine troubleshooting elite oasis washing machine washer dryer manual online troubleshooting sears kenmore elite oasis he manual.\nkenmore elite oasis kenmore elite oasis washer and dryer kenmore elite oasis washer problems.\nkenmore elite oasis kenmore elite dryer authentic kenmore elite dryer model 110 33 for maytag washer and dryer with kenmore elite oasis st dryer manual.\nkenmore elite oasis 480 slightly used kenmore elite oasis kenmore elite oasis washer and dryer.\nkenmore elite oasis kenmore elite oasis he 47 cu ft top load washing machine 2806 south kcgrandview new year bonanza equip bid kenmore elite oasis dryer belt replacement.\nkenmore elite oasis kenmore elite oasis washer elite washing machine medium size of distinctive elite series washing machine washing kenmore elite oasis he.\nkenmore elite oasis kenmore elite oasis washer elite oasis washing machine he washer dryer manual online kenmore elite oasis dryer manual.\nkenmore elite oasis kenmore elite oasis washer and dryer 450 with warranty kenmore elite oasis dryer manual sears.\nkenmore elite oasis kenmore elite oasis washer diagnostic test.\nkenmore elite oasis kenmore elite oasis washer elite oasis washing machine price reduced electric high efficiency manual online washer kenmore elite oasis washer parts.\nkenmore elite oasis kenmore elite oasis 75 cu ft canyon capacity gas dryer kenmore elite oasis washer.\nkenmore elite oasis kenmore elite dryer elite dryer error fault codes kenmore elite dryer parts near me kenmore elite kenmore elite oasis he washer problems.\nkenmore elite oasis kenmore elite oasis washer drain pump assembly w10049390 or w10536347 kenmore elite oasis washer manual download.\nkenmore elite oasis kenmore elite oasis washerdryer set he energy star kenmore elite oasis st dryer thermal fuse.\nkenmore elite oasis kenmore elite oasis washerdryer set he stainless canyon capacity kenmore elite oasis gas dryer parts.\nkenmore elite oasis kenmore elite oasis washer reviews.\nkenmore elite oasis kenmore elite oasis washer leaking and noise kenmore elite oasis washer parts lists.\nkenmore elite oasis kenmore elite oasis washer manual download.\nkenmore elite oasis lavadora y secadora electrica kenmore elite oasis kenmore elite oasis he washer.\nkenmore elite oasis best kenmore elite oasis high efficiency washer and steam dryer with 5 year major component kenmore elite oasis washer manual 110.\nkenmore elite oasis kenmore elite oasis frontload washer kenmore elite oasis he washer recall.\nkenmore elite oasis kenmore elite dryer heater element washer and dryer sets reviews kenmore elite oasis dryer heating element kenmore elite oasis he parts.\nkenmore elite oasis kenmore elite oasis washer and dryer 250 washer works like new dryer frequently shows kenmore elite oasis st dryer f40 code.\nkenmore elite oasis kenmore oasis washer large images for king size oasis washer and dryer direct control board kenmore kenmore oasis kenmore elite oasis washer.\nkenmore elite oasis kenmore oasis dryer by sparky005s on flickrimg kenmore elite oasis st dryer reviews.\nkenmore elite oasis kenmore elite oasis dryer elite oasis 3 8 cu ft king size capacity plus washer diagnostic kenmore elite oasis kenmore elite oasis washer error codes.\nkenmore elite oasis kitchen appliances for sale in hagerstown maryland buy and sell stoves ranges and refrigerators kitchen classifieds americanlistedcom kenmore elite oasis he washer troubleshooting.\nkenmore elite oasis kenmore elite gas dryer elite clothes dryer kenmore elite oasis gas dryer not heating kenmore elite oasis ht dryer manual.\nkenmore elite oasis kenmore elite oasis kenmore elite oasis washer and dryer.\nkenmore elite oasis kenmore elite oasis canyon capacity washer and dryer 500 obro kenmore elite oasis he washing machine.\nkenmore elite oasis kenmore elite dryer heater element heat elite dryer control board elite electric dryer cu ft elite kenmore elite oasis he washer code f51.\nkenmore elite oasis kenmore elite oasis dryer oasis dryer heating element gas dryer la oasis dryer not heating elite kenmore elite oasis kenmore elite oasis he.\nkenmore elite oasis kenmore elite oasis top load washer and dryer set kenmore elite oasis dryer parts list.\nkenmore elite oasis high efficiency washer instruction video kenmore elite oasis kenmore elite oasis washer reviews.\nkenmore elite oasis kenmore elite oasis washer elite canyon capacity he washer kenmore elite oasis he washer error codes.\nkenmore elite oasis kenmore elite oasis washer price drop 2 elite oasis washer kenmore elite oasis dryer repair.\nkenmore elite oasis blue kenmore elite oasis dryer kenmore elite oasis gas dryer manual.\nkenmore elite oasis kenmore elite oasis front load dryer sears kenmore elite oasis washer parts.\nkenmore elite oasis kenmore elite oasis dryer washing machine user manual sears oasis dryer manual oasis dryer owners manual kenmore elite oasis kenmore elite oasis st dryer heating element.\nkenmore elite oasis kenmore elite oasis washer elite oasis dryer instruction manual washer and electric dryer oasis dryer not kenmore elite oasis kenmore elite oasis washer manual 110.\nkenmore elite oasis medium size of corner kenmore elite oasis plus kenmore elite oasis large images in kenmore kenmore elite oasis steam dryer manual.\nkenmore elite oasis graphic kenmore elite oasis gas dryer parts.\nkenmore elite oasis kenmore elite oasis gas dryer model 1107708 kenmore elite oasis he washer diagram.\nkenmore elite oasis kenmore oasis he washer service manual kenmore elite oasis st dryer troubleshooting.\nkenmore elite oasis kenmore elite dryer elite oasis dryer kenmore elite dryer thermal fuse kenmore elite oasis st dryer f40 code.\nEdit "Kenmore Elite Oasis"\nPrevious PostPrevious Kenmore Elite Oasis


commune – MLK-Gwened\nKartenn hizivaet d’ar 7 a viz Kerzu 2017.\nAn darempredad-ez a vo, en e gumun/he c’humun, hanterour ar gevredigezh evit :\nlakaat da anaout raktres ar moneiz lec’hel kevredadel ha keodedel;\nsikour MLK-Gwened da anaout gwelloc’h ar gumun ( tud, lec’hioù, boazioù);\nsikour anaout, kizidikaat , enluskañ bevez-oberourien, pourchaserien (tud a vicher) hag all (kevredigezhioù, strollegezhioù…).\nAn darempredidi ‘zo pedet, kement ha ma ‘z eus tu, da gemer perzh en emvodoù-meur ar gevredigezh (bep pevare lun ar miz) dre ma ‘z int mareoù pouezus kelaouiñ ha divizout.\nEmvodoù etre an darempredidi a c’hello ivez bezañ aozet er c’humunioù, en doare da wellaat al liammoù er gevredigezh e-unan.\nEr gartenn a-us, ar c’humunioù e-lec’h ma ‘z eus un darempredad-ez pe muioc’h a zo merket gant ur fromlun.\nDedennet oc’h gant raktres ar moneiz lec’hel ?\nDaou zibab oc’h eus :\ngallout a rit tremen un tammig amzer evit ar raktres-mañ ? Goulennit bezañ darempredad-ez en ho kumun. Degemer mat etrezomp !\nfellout a ra deoc’h tizhout darempredad-ez ho kumun ? Kasit ur gemennadenn d’ar gevredigezh. Treuzkaset ‘vo d’an darempredad-ez.\nAuthor gersanPosted on 5 December 2016 7 December 2017 Categories agglomération, animation, kevredigezh, ekonomiezh lec'hel, keodedourelezh, commune, correspondant, keveler, raktres, raktres lec'hel, tiriad


Yezh ar bobl - Anjela Duval\nYezh ar bobl\nE Barr-Heol, niv. 40, p. 20, em eus lennet ur frazenn skrivet gant Youenn Olier, hag he deus va lakaet gwall estonet. Skrivañ a ra en e notennoù : « O vale dre Vreizh en hañv-mañ n’em eus klevet e nep lec’h bugale o komz ar yezh. » Pelloc’h e lavar :\n« Petra a c’hoarvezo a-benn 15, 20 pe 30 vloaz… peogwir n’hor bo “ brezhonegva ” ebet d’en em harpañ warnañ… » Kalz a vri a zougan da Youenn Olivier, a sellan evel unan eus hor c’halonekañ brogarourien hag unan eus hor gwellañ skrivagnerien. Desped a ra din n’eo ket dichañset dezhañ tremen dre va c’hornig-bro en e droiad Vreizh. Klevet en divije holl vugale ar maezioù ha lod eus re ar bourkioù bihan o komz brezhoneg. Ar vugale-se (gant goulakaat ne vo ket goullonderet holl maezioù Breizh d’ar mare), a-benn 15, 20 ha 30 vloaz amañ, a vo tud e-kreiz o oad gwellañ, ha me ‘gred e vo c’hoazh, da c’hras Doue, ur brezhonegva bennak.\nO, kompren a ran en deus Youenn Olier, evel ma lavared, « fent, mezh ha truez » o klevout trefoedach ar Bobl. N’eo ket ar Bobl glanyezhour e bro ebet, a gredfen. Ma’z eus e pep bro ur yezh c’hlan, ur yezh lennegel, ofisiel, n’on ket techet da soñjal e vez komzet bemdez gant tud ar Bobl en hevelep stumm m’eo skrivet. Ha kaer a vezo sevel ur yezh vreizhat glan ha peurc’hlan ha pinvidik-mor, ne gredan ket e servijfe nemeur evit divizoù pemdeziek an dud vunut — pe soñjal a ran e trofe adarre da rannyezhoù buan a-walc’h. N’emaon ket o lavarout n’eo ket gouest ar Bobl da zeskiñ ar yezh lennek : bez’ em eus skouerioù niverus en-dro din, hag ennon va-unan da gentañ-holl. Bremañ, piv a zo kiriek mar deo ken paour ha ken trefoet ar yezh pemdeziek ? Disprizet gant an noblañs, ar vourc’hizieñ, an dud « desket » sañset. Harluet eus ar skolioù, dilezet tamm-ha-tamm en ilizoù, ne servije mui nemet d’ar peizant er gêr en-dro d’e labour ha d’e loened, « ce n’est plus qu’une langue animale », a lavare din un itron n’he doa biskoazh prizet komz ur ger brez- honeg. He disvanket em boa avat, en un doare un tammig taer, ‘m eus aon ! N’he gwelan mui…\nUr burzhud eo end-eeun he devez treuzvevet yezh ar Bobl a-hed ar c’hantvedoù, kantvedoù a zilez, a enebiezh hag a c’hoapaerezh evel m’he deus bet da c’houzañv. Ret eo lavarout eo divarvel ar brezhoneg ! Al labour pennek ha poellek emañ krog gantañ un nebeud bloavezhioù ‘zo strolladoù ar Beilhadegoù ha Festoù-Noz a zis- kouez bezañ efedus-tre. An abadennoù brezhonek skignet gant ar radio koulz all. Ret e vefe da Youenn Olier bezañ en un tiegezh peizanted da eur an abadenn vrezhonek : Sul 13 e 20, evit meizout pegement e karont c’hoazh ar brezhoneg. Memes tra evit ar Beihadegoù hag a dizh milieroù a dud, kozh ha yaouank, bep goañv. Ha bep bloaz ez a war uhelaat live sevenadurel danvez an abadennoù : pezhioù-c’hoari, kanaouennoù, unangomzioù, h.a.\nN’eo ket evit dastum brud koulskoude, na dastum arc’hant nebeutoc’h c’hoazh ez a strollad Beilhadegoù Treger (da skouer) en hent bep Sadorn da noz, koulz lavaret, e-pad ar mizioù goañv. Evit seveniñ o uhelvennad, ret eo hen lavarout… ha feiz o deus en efedusted o skriv. Lod anezhe, ar renerien da vihanañ, o dije sur a-walc’h muioc’h a zudi gant gwir lennegezh eget m’o deus o verat danvezioù a seurt ma rankont ober gante evit dedennañ ar Bobl. N’o deus nemet muioc’h a se a zellid. Ret ha ret-mat eo evel-just kaout ur yezh lennek, ha ret eo ivez e oufe tud ar Bobl emeur o prientiñ dezhe ha d’o bugale ul lennegezh dispar, par ha trec’hpar * da ne vern pe lennegezh estren. Neuze e savo lorc’h ha gred enne da zeskiñ brezhoneg d’o bugale. Me, paourkaezh merc’h ar Bobl, diouiziek ha tougn a spered, n’ouzon ket displegañ gwall sklaer va menozioù. Met, gouzout a ran, ur Youenn Olier n’eo ket ret lakaat dezhañ ar poent war an i. Kompren a ra diwar hanter c’her ez eus c’hoazh brogarourien e-touez an dud vunut.\n* Ar ger trec’hpar (= dreistpar). Nebeut implijet eo. Klevet e vez koulskoude c’hoazh. Me a gred e tle bezañ skrivet en ur ger, rak n’emañ ket ar pouez-mouezh war par.